qundao/data-zh-poetry huggingface dataset:
明日不果登程游国清寺
作者：江湜
朝代：清
体裁：古风

畏途宜速归，小留非得已。惟欲写我忧，出城行五里。天台固名山，五峰望中起。不知国清寺，近在五峰里。深松为掩门，绿竹互参倚。旁有双飞泉，争激石齿齿。一白流出桥，不辨云与水。此寺著隋唐，神僧既邈矣。聊纵物外步，礼佛更随喜。方丈何清幽，庭花尚红紫。啜茗辨泉甘，食蔬择笋美。试寻彼长老，闲壁挂草履。东南方寇氛，列郡无坚垒。居民如风乌，百绕决一徙。看维僧计便，无家有生理。喟我半日闲，明旦戒行李。夕阳苦催归，石路幸如砥。苍苍云木合，寂寂钟梵止。回首指浮屠，先以一言矢。他日来为僧，诗拟寒山子。
明日二首·其一
作者：江湜
朝代：清
体裁：六言诗

扬雄铅椠握着，王吉衣囊结牢。明日睡馀支枕，又听石罅撑篙。
明日二首·其二
作者：江湜
朝代：清
体裁：六言诗

诗句蛩啾露夕，行踪蓬转风天。直是下中人物，无端三十华年。
明日去宁化道中遣兴并怀陈梁叔
作者：江湜
朝代：清
体裁：七言律诗

客愁虽重客身轻，又被肩舆载出城。漫有荷花留水宿，早携诗草上山程。孤踪天遣疲于路，后世人谁惜此情。复念倦游陈伯子，不堪戎暮寄吟声。
明日发适中社仍值大雨
作者：江湜
朝代：清
体裁：古风

适中社里檐滴声，留人不住犹晨征。一壶已赏昨夜雨，万金难买今朝晴。天光似翻泥水浊，雨势欲填溪坑平。千山云气共呼吸，百谷泉水能飞鸣。昏霾已知天在梦，声响亦恐山将惊。此时冒险问征路，其心丛悔愁山程。人家好在北山北，春霖独傍行人行。如龙喷沫飞海水，如弩发机射军营。舁夫肩觉竹舆重，奴子伞如荷叶擎。油衣跳珠湿漉漉，铁屐上冈声铿铿。竹啼松泣助点滴，泥深石滑求支撑。欹桥侧板幸不跌，小店酽酒思即倾。回看村市云雾隔，及到馆舍寒饿并。漫将羡人华屋下，一幅骤雨看李成。
明日将抵霞浦同前韵一首
作者：江湜
朝代：清
体裁：七言律诗

潮落人还上岸行，晨天微似夜天明。海云照眼作霞色，山轿鸣肩如橹声。犹活此身供就道，的知何地可躬耕。路旁渔户差安乐，一带蚶田种得成。
明日晚归同前韵又作
作者：江湜
朝代：清
体裁：七言律诗

犹悬玉篴傍帘钩，昨夕芳筵昨已收。一晌眼前惊聚散，百年身外漫风流。夕阳也似人残醉，暮鸟能嘲客夜游。归后泯然谁是我，却留名姓与青楼。
明日登舟重有作
作者：江湜
朝代：清
体裁：五言律诗

忧时非我责，聊恤一家穷。心直求温饱，谋宜任拙工。岁阑天限日，江阔水乘风。吾道孤舟里，徒知似转蓬。
明日遇雨又作
作者：江湜
朝代：清
体裁：五言律诗

雨势东南骤，西峰还自晴。半侵斜日色，又湿暮山程。异域且为旅，邻州方动兵。道涂不阻寇，敢怨雨中行。
昏昏海气中一首招黄生
作者：江湜
朝代：清
体裁：古风

昏昏海气中，略辨村前村。秋风动禾黍，野散鸡凫豚。畸零数家聚，不通城市言。岂知中有士，悦学牢闭门。筑楼小三间，积书恣幡㠾。释书倚楼望，所见惟田园。昨来诗一篇，词笔何澜翻。正如盈尺璧，价高不待论。磋磨以朋友，即可献至尊。维天生美玉，岂独于昆崙。通都填俗儒，议论浮无根。我见亦多矣，似非心所存。所以期之子，更来穷词源。兼豁此羁抱，一洗盐场喧。时当重九后，草衰日尚暄。棹舟肯枉顾，申发到未昏。我有龙湫茶，一啜清心魂。惜此海之堧，碱气使水浑。已汲远山泉，足以代酒樽。但勿怀刺来，寒寓无司阍。
易画瓢诗
作者：江湜
朝代：清
体裁：古风

何人飞上天，摘下匏瓜星。落种到酒国，秋实垂青青。客有窃天巧，琢作酒器精。陆君隐于酒，而以画著声。爱瓢肯作画，交易何其平。我虽不善饮，而嗜茶味清。欲瓢作茶具，以助吟诗情。请将诗易瓢，君乃居奇赢。试思诗与画，二物何重轻。易诗与易画，于瓢无亏成。嗜茶与爱酒，用瓢皆有名。况闻古高士，万物心不撄。先忘瓢得失，乃许追刘伶。
春尽
作者：江湜
朝代：清

天本无涯若有涯，邮签计日水程赊。敦敦只堠迎船过，漠漠征帆向晚斜。野外风来寒欲雨，舟中春尽客思家。别离心绪清淮路，一任瞢腾送岁华。
春暮出近郊
作者：江湜
朝代：清
体裁：古风

折木著偏春，坠芳抱死馥。息野遗所拘，青原遂幽欲。阴阴杨柳树，中有几茆屋。得田新结庐，隙地栽修竹。谋身不在多，古人欣苟足。即尔不我与，归途心转毂。
春暮过沈山人幽居
作者：江湜
朝代：清
体裁：古风

闭户忽不适，出郊步春风。脚脚蹋新绿，叶叶飞残红。虑澹寿樵客，风淳道牧童。一村合一族，绿水环西东。我有忘年交，元气存洪濛。终年习蓬藿，道胜形神充。诗拾田家语，澄怀剪秋空。愿言卜其宅，隙地量一弓。白云倘可期，终此长相从。
春朝见雪陈叔安丈有诗同韵一首
作者：江湜
朝代：清
体裁：五言律诗

杀气东南重，恒寒已数年。向来无雪地，吹落早春天。忧世吾侪切，筹兵大吏贤。毋因佞者贺，称瑞漫开筵。
春朝试笔
作者：江湜
朝代：清
体裁：七言绝句

庙堂何策靖风尘，怅望江南有旅人。欲向故乡梅柳说，贼边且歇一年春。
春轩归临川前于衢州分涂话别计今得到于建安道中作诗为寄
作者：江湜
朝代：清
体裁：古风

君为抚州人，而我家苏州。山川域穷士，不得相从游。君官辇毂下，我乃伏乡里。朝野既分途，相从亦难矣。大海起波涛，日从天风驰。萍蘋不同根，吹合良有时。爰有李翰林，奉使轺车出。偕君过吾苏，载吾同过浙。同舟识君面，正不知君心。君心何坦直，一语观其深。君亦自知我，夜谈恒达晓。辱商出处义，恨不相逢早。有盗凭江城，干戈满天地。世路艰虞中，新交且慰意。大海天风回，波涛自往复。萍蘋既同波，吹散亦何速。后会知难期，路向衢州分。君言少孤露，今归奉慈亲。别君复几日，思君如亲故。计君到家时，我行建州路。建州望福州，尚隔山重重。君归倘我念，知在千山中。
昨夜
作者：江湜
朝代：清
体裁：七言绝句

马知警报剑知雠，未信馀生抱恨休。昨夜梦中呼杀贼，隔墙惊起老苍头。
昨梦一首
作者：江湜
朝代：清
体裁：古风

昨梦手破江宁城，我兵从我三百名。分头杀贼如磔狗，暗门狭巷刀声声。红帕首者杨秀清，夺路欲窜如相迎。大呼狂贼何处走，一击辄中擒归营。有如李愬缚元济，功成天晓鸡初鸣。惜哉是梦不是实，醒后懊恨心难平。朝廷既徵十万兵，大帅名重权非轻，营前明月三亏盈。江宁之城不克复，贼党转蔓功无成。呜呼论将岂及我，梦中忘是孱书生。
是晚雨势稍止山中云气可观
作者：江湜
朝代：清
体裁：古风

山灵知我劳可怜，雨后出云为我妍。蓬蓬勃勃气所鼓，绵绵延延形相连。纷纷腾涌寒溪边，或时飘堕山村前。滃然涨出林莽上，一色横抹千山巅。汹如白浪淘沙渚，停如白丝浣色鲜。行如白马逐仗队，飞如白鹤翔青田。纷纶变化一弹指，孰嘘吸是天机全。我知造物本无物，无处聚此兜罗绵。空山亦无十万灶，同时举火生炊烟。言思路绝诧奇异，快逢雨后山中天。世间何物可把玩，自得其得差为贤。古来画家尝见此，裹弃青绿调素铅。一纸写出传千年，我亦收摄归诗篇。
晓坐
作者：江湜
朝代：清
体裁：七言绝句

结得跏趺息百回，心心相续几曾灰。鸡鸣直是恶声耳，又唤堂堂一日来。
晓行有作
作者：江湜
朝代：清
体裁：五言律诗

滩水寒犹泻，溪云晓正飞。风声转危石，雾气透征衣。驿路方行轿，人家尚掩扉。百程持一口，身计尽知非。
晓行颇寒偶作一诗连日次韵并录为四首·其一
作者：江湜
朝代：清
体裁：五言律诗

卅里清霜路，冬山笼袖看。风飘林叶尽，日照鹊巢乾。无奈客行早，倍增天气寒。足知在家日，晚起亦成欢。
晓行颇寒偶作一诗连日次韵并录为四首·其三
作者：江湜
朝代：清
体裁：五言律诗

熨眼空残梦，晨涂复入看。烟中松色浅，霜底烧痕乾。日乍岩头吐，天如雪夜寒。支颐入羔袖，谁道我颜欢。
晓行颇寒偶作一诗连日次韵并录为四首·其二
作者：江湜
朝代：清
体裁：五言律诗

落叶兼霜踏，飞乌出雾看。林疏山益瘦，冰合水如乾。吴下谁相念，闽中岁正寒。一裘侵几晓，独客若为欢。
晓行颇寒偶作一诗连日次韵并录为四首·其四
作者：江湜
朝代：清
体裁：五言律诗

乱山围旅宿，灯火到明看。冲雾身仍去，浇愁酒漫乾。一年为客尽，八口在家寒。当作归程走，虽劳却已欢。
晓起颇寒忆羊裘有作·其一
作者：江湜
朝代：清
体裁：七言绝句

西风不贷客中身，寒气朝来一倍新。颇忆邻墙质衣库，敝裘留暖待何人。
晓起颇寒忆羊裘有作·其二
作者：江湜
朝代：清
体裁：七言绝句

一持手版一回愁，误为家贫作宦游。此日严光方笑我，泽中还自有羊裘。
晚抵南靖县
作者：江湜
朝代：清
体裁：古风

雨途二百里，行尽天初晴。晴时日西落，继以月与星。天形围野色，中有夜气生。横云山已黯，积水波微明。昏涂度舆轿，窄岸防一倾。已闻仆失路，幸与朋同行。当劳愿休息，嗟吾犹人情。呜呜鼓角动，始辨山中城。吾实惰游士，不劳候吏迎。炬火幸分照，勿使栖鸟惊。
晚晴有怀练飞元絜
作者：江湜
朝代：清
体裁：古风

座冷不觉晴，窗虚光渐入。鸟语已吟喧，花枝犹泣湿。坐待野阴生，怀情满虚室。
晚望二首·其一
作者：江湜
朝代：清
体裁：七言绝句

寒塘久不任洄沿，忽有渔舟过舍前。不识溪流何自长，一冬无雨到新年。
晚望二首·其二
作者：江湜
朝代：清
体裁：七言绝句

便有风光何处游，出门一目尽沙洲。海山日暮暮云起，即是蓬莱不可求。
晚步至普照寺同金朴夫
作者：江湜
朝代：清
体裁：七言律诗

市声塞耳不能听，转入禅林取意行。寺破剩看残佛在，塔高留得夕阳明。与君短腊同为客，即日新交倍有情。更一徜徉可归去，寓斋分对两灯檠。
晚步至普照寺同金朴夫
作者：江湜
朝代：清

市声塞耳不能听，转入禅林取意行。寺破剩看残佛在，塔高留得夕阳明。与君短腊同为客，即日新交倍有情。更一徜徉可归去，寓斋分对两镫檠。
晚登马鞍山
作者：江湜
朝代：清
体裁：五言绝句

塔铃不语风，林寂鸟声畅。觅径下山时，却见山僧上。
晚至孤山
作者：江湜
朝代：清
体裁：七言律诗

谁说吾生自有涯，彫年相促不还家。坐萦千虑书难把，来到孤山日又斜。拙宦初无禦寒具，野藤偏有忍冬花。冲风独立苍茫极，雪意漫天噪万鸦。
晚起即事
作者：江湜
朝代：清
体裁：五言律诗

宿云如懒客，乍起日高时。渐欲依山尽，还看释峤迟。心闲仍着物，身在且供诗。世局安危理，悠悠恐未知。
晚过青浦与熊苏林匆匆一晤而别
作者：江湜
朝代：清
体裁：七言律诗

暮气遥沉一座城，故人门外水还明。月光代日作晚照，舟子催余为夜行。剪烛又成他日约，解维深惜此时情。更谁和我秋吟苦，一片莎虫岸上声。
晤周葵庵赋赠
作者：江湜
朝代：清
体裁：古风

故人有在故乡者，入梦吾知其死也。君游劫外官此乡，虽在却愁臂难把。岂知转徙我来斯，千里危身未成舍。有身复得对君谈，乱后之缘天所假。何须更述心惨事，只说前游泪如泻。忆昔与君两少年，同出京师集历下。主人按部共追从，文酒休闲每在夏。大明湖涵鹊山色，中一凉亭结茶社。荡湖入亭蹋岸归，手挽荷花弄娅奼。我时逋荡尤不羁，爱宿歌楼厌空厦。郭五娘家酒如蜜，君独逃筵罚以斝。是时南北恣壮游，岂有兵尘怕沾惹。不图一十九年来，经乱同侪存者寡。君亦怀旧似前生，但记枯杨同系马。适闻岭表使臣殁，共哭交情吊风雅。可怜同是姑苏人，或卜城居或村野。自从沦陷几摧烧，知是谁家存片瓦。君虽一官坐蹭蹬，喜侍偏亲日祝嘏。我无亲舍望江南，以愧延生只强且。不忘旧游况故乡，呜呼此痛终难写。
晤汪蕙舫
作者：江湜
朝代：清
体裁：五言律诗

意外重相遇，茫然别六春。如谈夙世事，原是再生人。夜雨鸣何急，家山梦只频。与君他日计，澒洞正风尘。
晤缪稚循赋赠
作者：江湜
朝代：清
体裁：七言律诗

看君弱不胜衣者，笔力偏能举百钧。病后精神原自壮，闲中学业更谁伦。笑余衙鼓辕铃底，只逐獐头鼠目人。一对英贤堪愧杀，欲抛手版返儒巾。
晤雪樵丈谈次有作
作者：江湜
朝代：清
体裁：七言律诗

大江左右两诗人，傲物非真懒是真。出处都难容我辈，文章各已累终身。分从乱后相看老，不博闲中自在贫。他日更为关塞隔，相思浩荡寄烟春。
晨发南靖将抵漳州
作者：江湜
朝代：清
体裁：古风

昨夜入北门，今旦南门出。投宿此山城，一梦不暇毕。绵衣与雾薰，辫发待风栉。腾踏大堤上，怕雨喜见日。堤下何人家，种艺极多术。荔支旧成林，甘蕉亦垂实。糖材蔗千畦，胜收万钟蜜。海隅土物多，邑有素封室。山开溪自宽，城近屋弥密。隐然一大郡，可与福州匹。去去且闭门，冗士费纸笔。
晨发大埠冈
作者：江湜
朝代：清
体裁：五言律诗

高松先照日，远在别峰巅。山净收朝霭，溪喧纳夜泉。人烟官驿后，农务客舆前。却计明晨路，晴天复雨天。
晨发嶅阳车中得绝句三首·其一
作者：江湜
朝代：清
体裁：七言绝句

寒鸡三号催去馆，天如穹庐殊未明。车中欲梦昔年事，乱石磨轮时一惊。
晨发嶅阳车中得绝句三首·其三
作者：江湜
朝代：清
体裁：七言绝句

山石荦确车声苦，磊磊为人鸣不平。若销轮铁铸良耜，便买山田看耦耕。
晨发嶅阳车中得绝句三首·其二
作者：江湜
朝代：清
体裁：七言绝句

连冈碎石堆百层，辕下驹犹侧足登。车如箕舌人如米，欲谢簸扬知未能。
暮归
作者：江湜
朝代：清
体裁：五言律诗

在郡上元过，暮归天黯然。春星不照野，夜水自明船。沿岸犬时吠，敲门谁未眠。多惭丈夫气，呼女话灯前。
暮归
作者：江湜
朝代：清
体裁：五言绝句

暮归山月上，暝色迷前津。野火出深竹，遥见叉鱼人。
曲阜杂诗四首·其一
作者：江湜
朝代：清
体裁：古风

周人行籀篆，先师用古文。亦如韩退之，性喜书八分。惜哉尚书出，未付博士论。安国仅能读，史迁一咨询。既遭巫蛊事，千秋当失真。晋世忽传布，茫昧难得云。穆璧责诸江，轩鼎来自汾。伪书亦多有，六韬与三坟。我今面孔壁，丝竹难重闻。
曲阜杂诗四首·其三
作者：江湜
朝代：清
体裁：古风

禹陵托稽山，舜墓在南纪。圣王或野死，不必葬乡里。先师本旅人，晚归教诸子。梁木虽自瘣，彬彬在后起。当年大冢旁，岁时来习礼。战国秦汉间，齐楚多游士。不闻鲁诸生，口舌擅长技。由来善居乡，尚得感顽鄙。圣人百世师，流风知未已。
曲阜杂诗四首·其二
作者：江湜
朝代：清
体裁：古风

阙里与陋巷，相去如尺咫。当日两家风，同饮一井水。同饮亦同乐，心源无彼此。由来圣可能，好学斯具体。浅哉太史公，但云附骥尾。秖今陋巷中，寝庙翼然起。卅年事箪瓢，千春飨牢豕。漫有往来人，一心为悲喜。
曲阜杂诗四首·其四
作者：江湜
朝代：清
体裁：古风

道衰师不尊，授受如贩鬻。卓然程朱门，尚有邢胡属。不惜隳身名，背师故应速。惟闻汉经生，门人为持服。去古初不远，矢意尚诚悫。圣门庐墓人，至今有遗筑。万楷非手栽，神鸟自栖宿。当年追慕心，何堪喻流俗。
曲阜杂诗四首归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其一
作者：江湜
朝代：清
体裁：古风

冻雪不酾地，冱云犹糊天。寒沙聚人影，出郭风帽偏。回头逆杨子，追送来蹁跹。船唇并褰裳，执手语蝉嫣。我怀癸卯春，攀柳胥江边。江柳几摇落，我归复出焉。人生鲜自了，南越而北燕。漫游不适道，将愧时世贤。良惭杨子厚，别我不我镌。前涂黯风雪，但言慎餐眠。
曲阜谒先师庙堂并观故宅敬赋五十韵
作者：江湜
朝代：清
体裁：古风

苦县谬刊老君碑，成阳尚筑神尧台。矧兹曲阜诞先圣，实宏大道弥重垓。家门旧为有宋后，庙宇今看明堂开。诸贤入室拱圭璧，宗子继世司尊罍。及祭之日籥舞作，有王者起车驾来。天下通祀此为盛，列朝崇饰今弥恢。垣周阙里耦小国，楄揭灵星通上台。内包古尺百井地，种有奇木千章材。三门飞陛既揭孽，六经高阁尤崔嵬。相其阴阳殿基正，戴兹甍宇梁木瑰。重棼岌嶪轶雷雨，高闱闶阆消雰埃。茄葩井底倒��，凤翥觚角翔毰毸。翼室夹室户仍敞，宾阶阼阶基不隤。想昔重建揆以日，鸠工作力声如雷。远求柱石劈岱岳，高选楹桷童徂徕。鲁般又生作梓匠，徐州厥土陶砖坯。一时落成绚金碧，四方走观鞭驽骀。仰瞻赫戏用嗟叹，頫念兴替重徘徊。成封伯禽墟少皞，僖作閟宫禋高禖。周礼尽在当日盛，鲁邦既灭遗民哀。两公世室徒僭制，三家私廷漫聚财。泉台庭库见经传，千秋一辙同蒿莱。更嗤汉藩宫殿侈，但传古赋文辞诙。郁兹圣庙壮洙泗，倬如天市森杓魁。争高雉门独世守，同丽桓宫无火灾。正惟盛德百世祀，况集大成群圣该。欲寻遗迹證书缺，更觐故宅循墙隈。广庭昔传诗与礼，闲居尝侍参若回。井水想见曲肱饮，杏花犹向空坛栽。壁铿金丝岂汉乐，简留蝌蚪非秦灰。孔鲋及睹车一辆，钟离仍发璧七枚。历传旧闻有彷佛，还看画迹知奇侅。灵宫沉沉晚色净，夕阳澹澹神鸦催。百石卒史导归路，千年圣域非荒菭。已离衡闼光景閟，却望正殿虹霓回。系余束发仰日月，亦有良知如婴孩。夙游乡校习俎豆，梦执礼器升阶陔。兹看雅乐仡猛虡，又见仍几陈奇鼒。峄桐兖丝得按拨，璧流泮水恣沿洄。碑披汉魏晋唐宋，树辨椈柏松楷槐。观于沧海既自广，觉此泰山长不颓。当年弟子跂卓尔，同时党人称大哉。七十从心犹下学，三朝见君岂自媒。道莫能容世方浊，天作之师民受裁。战国秦项偶衰歇，杂家黄老终倾摧。汉高致祠开盛治，蜀守画像兴文才。信包百王若郛郭，仍孕来学如胚胎。诸侯世家奚足喻，素王出治何容猜。维天为大穷比拟，生民以来谁追陪。惜予能为释奠颂，文章小技贤人咍。
曹娥庙
作者：江湜
朝代：清
体裁：五言律诗

至性惊天地，还同赴汨罗。一江流孝水，千古祀神娥。绝妙碑词在，斜曛客棹过。想乘明月夜，仙乐导凌波。
月
作者：江湜
朝代：清
体裁：五言律诗

月轮仍出海，借得日之光。正使成清夜，何堪照旱荒。田歌应断绝，城角正悲凉。安得鞭龙起，连宵湿此乡。
月
作者：江湜
朝代：清
体裁：五言律诗

骨肉无重造，形骸只孑遗。全家一破后，缺月几圆时。犹对清光立，何堪静夜思。方诸若同照，客泪合先滋。
月中
作者：江湜
朝代：清
体裁：七言律诗

见月家人应梦远，月中我亦梦家人。梦来梦往愁兼别，月缺月圆秋复春。天地相容还易老，干戈不息总惊贫。何如草木生乡土，长得无情养性真。
有友人不见数日云闭户饮酒已尽四大罂盖数千杯矣诗以美之
作者：江湜
朝代：清
体裁：七言律诗

闻君闭户半旬内，酣饮俄空酒数罂。罂卧君斋同醉倒，君游酒国以仙名。杯中自达桃源路，眼底谁看草泽清。正使腐肠休怕死，吾今难在醒而生。
有吊而作二首·其一
作者：江湜
朝代：清
体裁：七言绝句

客里怜君病不支，名心宛转尚如丝。四书文为科场用，赚到生人作鬼时。
有吊而作二首·其二
作者：江湜
朝代：清
体裁：七言绝句

东南初动十年兵，知待何年再太平。君去泉台须缓步，转轮莫即到来生。
有客
作者：江湜
朝代：清
体裁：古风

有客临行投一纸，索我画山兼画水。我无画兴惟有慵，乃以纸障窗间风。明朝客待纸不还，未免临发嗔生颜。且嗔且行却见画，君自身游山水间。
有怀雁宕旧游三首·其一
作者：江湜
朝代：清
体裁：五言律诗

卧听檐下瀑，想到大龙湫。得此一宵雨，知添万丈流。壮声应入梦，遥忆亦销愁。莫负山人约，茅庵为我留。
有怀雁宕旧游三首·其三
作者：江湜
朝代：清
体裁：五言律诗

默数前游迹，灵岩实大观。奇峰争位置，邃谷尽盘桓。天巧谁司匠，人来愿挂冠。名山期再入，莫只按图看。
有怀雁宕旧游三首·其二
作者：江湜
朝代：清
体裁：五言律诗

更忆灵峰洞，天光一线明。泉如流石髓，壁解应人声。灵气此为窟，尘心何自生。山僧悬榻待，为报及秋清。
有感
作者：江湜
朝代：清
体裁：五言律诗

安得屠酤者，相从市井中。半生几交谊，一日此途穷。诗社题襟在，湖船载酒同。寄君游侠传，为想古人风。
有感
作者：江湜
朝代：清
体裁：七言律诗

秦淮水次秣陵前，历历秋游记昔年。怀古诗情驴背上，隔江山色雁行边。南朝寺引文人屐，北曲歌传酒客筵。此日西风莽回首，一城白骨澹寒烟。
有答
作者：江湜
朝代：清
体裁：七言绝句

海上民穷听客谈，秋毫觅利我何堪。会看海若知筹饷，自献潮田请税蚶。
有自杭城来者道经浙东各郡县述所闻见无涕可挥采其语为绝句十首·其七
作者：江湜
朝代：清
体裁：七言绝句

燕巢于树略知春，投宿无从问水滨。裹饭疾行义乌县，百三十里始逢人。
有自杭城来者道经浙东各郡县述所闻见无涕可挥采其语为绝句十首·其三
作者：江湜
朝代：清
体裁：七言绝句

浙西扫地地如冰，维处回春尚未能。独仰越中通百货，频添商贾闹西兴。
有自杭城来者道经浙东各郡县述所闻见无涕可挥采其语为绝句十首·其九
作者：江湜
朝代：清
体裁：七言绝句

辟瘟无咒遥闻臭，谁挽天河一洗之。三个人行两人倒，去年残暑涉秋时。
有自杭城来者道经浙东各郡县述所闻见无涕可挥采其语为绝句十首·其二
作者：江湜
朝代：清
体裁：七言绝句

城中河涸欲扬尘，城外江流失故津。只有西湖水还在，无情涵碧待来人。
有自杭城来者道经浙东各郡县述所闻见无涕可挥采其语为绝句十首·其五
作者：江湜
朝代：清
体裁：七言绝句

原田前岁流人血，壮草丛高二丈馀。蝇大如蝉蚊似蝶，尽徵目见语非虚。
有自杭城来者道经浙东各郡县述所闻见无涕可挥采其语为绝句十首·其八
作者：江湜
朝代：清
体裁：七言绝句

多逢人骨少逢人，千里行来惨是真。犹记龙游泊船处，髑髅傍桨齧沙痕。
有自杭城来者道经浙东各郡县述所闻见无涕可挥采其语为绝句十首·其六
作者：江湜
朝代：清
体裁：七言绝句

贼退人稀烟火绝，空山虎出瞰城中。县官赏格村村贴，望有残黎杀大虫。
有自杭城来者道经浙东各郡县述所闻见无涕可挥采其语为绝句十首·其十
作者：江湜
朝代：清
体裁：七言绝句

浙东西已疮痍遍，想到吾苏又可怜。只剩菜园半间屋，劫灰遥接建炎年。
有自杭城来者道经浙东各郡县述所闻见无涕可挥采其语为绝句十首·其四
作者：江湜
朝代：清
体裁：七言绝句

水驿桐庐今寂然，严陵祠亦撤修椽。空滩夜哭闻嫠妇，不见当年姊妹船。
有谒
作者：江湜
朝代：清
体裁：七言律诗

手版通名手自持，常参班里立多时。上官倨不命之进，小吏退而羞所为。谁实曾来徵召我，我原无可怨尤谁。寻梅明日孤山路，得句将疑诗亦卑。
有鸠巢于檐隙
作者：江湜
朝代：清
体裁：五言律诗

鸠性何尝拙，诗人定误看。自能作巢住，取意借檐端。唤雨当头近，随时拂羽乾。有人方羡汝，呼得妇同欢。
望六弟沪上书不至
作者：江湜
朝代：清
体裁：五言律诗

沧波连沪渎，有弟客踪孤。去信知曾到，来书怪久无。愁随身似影，归借梦为途。又见清宵月，寒光警夜乌。
末利花二首·其一
作者：江湜
朝代：清
体裁：七言绝句

籍甚声名艮岳间，留芳犹破客寮闲。眼前只有伊兰臭，疑是移来末利山。
末利花二首·其二
作者：江湜
朝代：清
体裁：七言绝句

疏星小摘十馀枚，纸帐宵深也自开。素欠双鬟香入梦，不应枨触恼人来。
杂书绝句六首·其一
作者：江湜
朝代：清
体裁：七言绝句

早岁耽吟兴不孤，惟愁门外吏催租。只今身作催租吏，败尽人诗我亦无。
杂书绝句六首·其三
作者：江湜
朝代：清
体裁：七言绝句

恒苦坐衙无应者，心知吏卒尽归农。官今也好归农去，山隔家乡一万重。
杂书绝句六首·其二
作者：江湜
朝代：清
体裁：七言绝句

计米筹薪数到茶，开门一日不容差。盐官自食官盐了，他物还愁何处赊。
杂书绝句六首·其五
作者：江湜
朝代：清
体裁：七言绝句

纵无下考挂弹章，岁暮穷愁不可量。更恐干他灶神怒，在官犹欠我黄羊。
杂书绝句六首·其六
作者：江湜
朝代：清
体裁：七言绝句

庭树将枯着火烧，呼僮挽水急来浇。护全不但怜修干，未去须他伴寂寥。
杂书绝句六首·其四
作者：江湜
朝代：清
体裁：七言绝句

忽到耆民与鞠躬，民穷易感见醇风。便修破署堪悬榜，犹拟将他付太空。
李阳冰般若台篆
作者：江湜
朝代：清
体裁：古风

我昔骑驴走京师，又登泰山谒岳祠。周宣猎碣秦刻石，往往着手扪其词。南来更见李监篆，华严岩上腾龙螭。石高字瑰骇观者，造台李贡何人斯。闽中佛法在唐盛，不由五代王审知。惜此法书谬所施，鸾飘凤泊闻名迟。鄱阳释隶不释篆，嵩山石阙犹见遗。况兹四绝在僻远，谁其响拓供纷披。更慨近时讲小学，画疆分畛争毫釐。祖祢二徐宗许氏，扫去唐篆如残棋。岂知李监自作手，奄有仓颉史籀秦相斯。贯通众体用我法，正如老杜开天诗。不见昌黎论书嗔俗姿，讥诃不恕王羲之。独藏李氏蝌斗本，为人作碑时取资。是其学赅原本可想见，后人一概抹杀无妍媸。即如此篆命意奇，笔笔变化法不离。或若虫蛇棼缊鹰胁翼，或若黍稷垂颖露缘丝。二十四字窥一斑，證以中郎篆势皆得宜。昔看武昌缙云两残本，纸粗煤黯欲读疑。芜湖谦卦又翻刻，逊此元气常淋漓。今当三宿岩壁下，重来披草敢告疲。且继欧公石篆作，不以六书管见轻相訾。
杏坛
作者：江湜
朝代：清
体裁：七言律诗

纵复灵光亦黍离，杏坛旧筑此留遗。曾为百世师儒座，好作千秋道德基。汉代精庐传雅故，宋时书院證群疑。若教同听春风讲，学术何缘有两歧。
村外
作者：江湜
朝代：清
体裁：五言律诗

岂为依人倦，而来与野谋。村中停使节，屋外响寒流。竖子贪看马，劳生感牧牛。踟蹰且晚暮，明日又汀州。
村晚有怀沈山人
作者：江湜
朝代：清
体裁：古风

幽意如有期，偶来渐成兴。野风吹帽檐，欲落忽旋正。泠泠襟袖凉，与我清羸称。林疏寺辨门，桥断村移径。晒网趁斜易，渔舟泊初定。行灶煮红莲，浊酒倒且罄。感此念幽栖，几人可持赠。
村暮
作者：江湜
朝代：清
体裁：五言律诗

人语落霞边，山家欲暮天。归牛识村径，野竹拂炊烟。隔屋山将隐，投林鸟再迁。吾来亦何事，且寄一宵眠。
杨母薛太君挽词三首·其一
作者：江湜
朝代：清
体裁：五言律诗

皇天留正气，忠节著危时。妇道无成者，垂名乃若斯。艰哉杨子母，郁作女人师。应待刘中垒，纂为万古词。
杨母薛太君挽词三首·其三
作者：江湜
朝代：清
体裁：五言律诗

庭际廞衣日，凄凉繐帐陈。损心犹作范，享寿不能神。我共贤郎学，早充末座宾。明年及会葬，洒泪輤车轮。
杨母薛太君挽词三首·其二
作者：江湜
朝代：清
体裁：五言律诗

夫殁家先破，当年降割深。孤儿危得立，衰户患方侵。再造存杨氏，终天馀苦心。讵惟松柏操，为慰九泉沉。
杨母薛太君挽词三首彭表丈重整考亭书院檄学官为之师筹其经费甚备将贤者之后得以一力于学湜与观成赋诗四首·其一
作者：江湜
朝代：清
体裁：五言律诗

东周开圣学，南宋继儒风。邑以徽公著，名将阙里同。唐人先垄没，陈氏画屏空。巍焕看祠宇，当年一亩宫。
杨豫庭子恂林子鱼廉叔两昆仲梁礼堂同过敝寓见贺新纳姬人
作者：江湜
朝代：清
体裁：七言律诗

不笑先生客次贫，同来南社五诗人。羁情未了三年梦，寒寓初回一日春。看洒新词宠妆阁，愧无旨酒醉嘉宾。更思江上桃根女，何福能消此段因。
松郡城南地甚闲旷可散步
作者：江湜
朝代：清
体裁：古风

吾苏古城谁所筑，十万人家一城束。溢郭填郛独有屋，户户排檐接榱桷。海日朝临脚为缩，三尺天光坠井谷。中开衢术画棋局，路有三叉巷九曲。行人循墙往而复，肩背相挨足相蹴。阊门中市地尤蹙，构木为楼檐宇复。以梯接人木上宿，木气作灾召回禄。又改为兮俄簇簇，尝升高处试高瞩。屋势连云掩坤轴，仅见南园豁一角。旷哉此城敞平陆，千步毬场散马足。细草雨馀上城绿，人家何处翳云木。隔水迢迢塔孤卓，一抹斜阳看画幅。岂若苏城地如玉，尺土借人百金赎。无隙能栽半竿竹，平生放眼揽海岳。虽则倦游厌喧黩，此地聊堪送远目。
枕上
作者：江湜
朝代：清
体裁：古风

少年夜甘睡，当晓曾不闻鸡鸣。自经丧乱来，鸡欲鸣时兀自醒。鸡鸣先拍翅，唱起第一声。邻鸡首应之，递应声满城。家鸡邻鸡鸣续续，远鸡更觉声凄清。鸡声远近辄到耳，枕上岂免思平生。平生不可思，但有难为情。欲卷大海水，入此双眼为泪倾。鸡乎急催白日出，正苦秋夜天难明。
林下
作者：江湜
朝代：清
体裁：五言律诗

树以凉招我，舆夫亦小休。绿阴延步远，青嶂使心幽。但脱冠巾累，终堪林泽游。傍人空老去，未解客何求。
林廉叔
作者：江湜
朝代：清
体裁：五言律诗

何处与君别，天南有福州。不图两来会，只隔一年秋。此地湖山好，吾侪笠屐游。楚氛动天下，官小莫多忧。
林芗溪招饮即席赋赠
作者：江湜
朝代：清
体裁：七言律诗

闽川名士久推君，乱后初逢慰昔闻。未卜他年长聚首，且欣此会得论文。兵销普海书生气，贼擅皇朝马上勋。正洽交情正忧国，不知酒力已微醺。
林芗溪有小体诗曰君勿为名士名士本如倡谁赏真颜色空作野鸳鸯爱其浅致仿之为三首·其三
作者：江湜
朝代：清
体裁：五言绝句

君勿为名士，名士如楚鸦。返哺力不及，黄口又呀呀。
林芗溪有小体诗曰君勿为名士名士本如倡谁赏真颜色空作野鸳鸯爱其浅致仿之为三首·其二
作者：江湜
朝代：清
体裁：五言绝句

君勿为名士，名士如驿马。瘦骨高于山，万里在足下。
柬仪吉二首·其一
作者：江湜
朝代：清
体裁：五言律诗

斯文如女色，有爱即情深。正愿识君面，先蒙知我心。交期恒觉晚，忧患各相寻。此日天催合，流离辱赏音。
柬仪吉二首·其二
作者：江湜
朝代：清
体裁：五言律诗

君亦应头白，频年属乱离。乡关同怅望，意气独瑰奇。异地山川在，吾侪诗酒宜。海天握手日，不与钓龙期。
柬叔安丈即效其体
作者：江湜
朝代：清
体裁：七言律诗

诗来手墨行行湿，只是吟声不得闻。邻近数家堪结社，穷休百事且论文。并无长铗应怜我，正有高轩不过君。见面若谈天下计，两人同病又同醺。
柬小湖
作者：江湜
朝代：清
体裁：古风

吾乡昔有彭甘亭，白头坐困一监生。有人令出我门下，却弃乡举逃时名。又有诗人黄仲则，作客英年好游历。笥河学士渴爱才，挽袖留之留不得。吾生不能学古人，聊学二子全吾真。穷无意气慕荣达，病厌奔走甘沉沦。向来与君相识新，此意今在临歧陈。青山一路冬入春，画船插帜寒溪滨。君行我住隐显异，他日惟堪交以神。
柬雪樵丈
作者：江湜
朝代：清
体裁：五言律诗

佣书不投笔，无梦到封侯。岂不识时务，何当忘怨尤。蝶欣晴院午，菊耐闰年秋。好就符夫子，平生一醉休。
柬雪樵丈
作者：江湜
朝代：清
体裁：五言律诗

官只为身累，知君未易休。长吟怀故里，入梦有扁舟。自不侪流俗，真宜任去留。升沉得失外，遥见酒家楼。
树人先生自序在山左时及在蜀在闽在豫三十馀年所历戎马之事有图命题不敢以浮词献谀以风霜臣节苦岁月主恩深为韵作十诗奉呈·其一
作者：江湜
朝代：清
体裁：古风

治民与治兵，事异理则同。所以古循良，谈笑成武功。惟公邃经术，儒风非将风。究心民事熟，化盗无形中。用兵岂得已，取足诘寇戎。
树人先生自序在山左时及在蜀在闽在豫三十馀年所历戎马之事有图命题不敢以浮词献谀以风霜臣节苦岁月主恩深为韵作十诗奉呈·其七
作者：江湜
朝代：清
体裁：古风

兵机运以心，飞将不忧蹶。入城城自坚，贼来任冲突。抚剿乃兼施，散党捣其窟。何尝多杀人，宿师淹岁月。拜手海无波，红旗报北阙。
树人先生自序在山左时及在蜀在闽在豫三十馀年所历戎马之事有图命题不敢以浮词献谀以风霜臣节苦岁月主恩深为韵作十诗奉呈·其三
作者：江湜
朝代：清
体裁：古风

治谱有心得，治声日上闻。一千三百县，有此廉勤人。卓荐问奚由，由于卧辙民。后公历南服，与国为荩臣。皆此亲民时，练尽劳与辛。
树人先生自序在山左时及在蜀在闽在豫三十馀年所历戎马之事有图命题不敢以浮词献谀以风霜臣节苦岁月主恩深为韵作十诗奉呈·其九
作者：江湜
朝代：清
体裁：古风

艰难去谒帝，奉使仍国恩。喜从边海来，去活中州人。中州正多事，白发生风尘。筹防及会剿，有略不具伸。治军权不一，幸兹来治民。
树人先生自序在山左时及在蜀在闽在豫三十馀年所历戎马之事有图命题不敢以浮词献谀以风霜臣节苦岁月主恩深为韵作十诗奉呈·其二
作者：江湜
朝代：清
体裁：古风

早为亲民官，辛苦三十霜。齐疆与鲁甸，舆颂听道旁。如古龚黄伦，厥功在农桑。有时奉虎符，改服历戎行。仁者必有勇，赤手捕豺狼。
树人先生自序在山左时及在蜀在闽在豫三十馀年所历戎马之事有图命题不敢以浮词献谀以风霜臣节苦岁月主恩深为韵作十诗奉呈·其五
作者：江湜
朝代：清
体裁：古风

去蜀复入闽，汀漳非邹鲁。山海之奥区，民俗骇行部。抚之则为人，虐之则为虎。酌剂宽猛间，治术慎莽卤。监司不亲民，察吏心弥苦。
树人先生自序在山左时及在蜀在闽在豫三十馀年所历戎马之事有图命题不敢以浮词献谀以风霜臣节苦岁月主恩深为韵作十诗奉呈·其八
作者：江湜
朝代：清
体裁：古风

公绩此为大，然公不好武。靖民用诗书，髦士进于古。治成名益高，不与世仰俯。主知虽已深，流议巧相侮。抽帆海外归，真成穷塞主。
树人先生自序在山左时及在蜀在闽在豫三十馀年所历戎马之事有图命题不敢以浮词献谀以风霜臣节苦岁月主恩深为韵作十诗奉呈·其六
作者：江湜
朝代：清
体裁：古风

民以公为母，公偏奉母讳。起家再入闽，台阳悬海外。奸民正跳梁，将成朱一贵。危乎赤嵌城，台风摇贼旆。何幸公来斯，斯民若望岁。
树人先生自序在山左时及在蜀在闽在豫三十馀年所历戎马之事有图命题不敢以浮词献谀以风霜臣节苦岁月主恩深为韵作十诗奉呈·其十
作者：江湜
朝代：清
体裁：古风

两浙虽云安，民困日益深。老臣念时艰，闭阁方长吟。恤刑一事耳，孰窥公用心。末吏乏才器，在俗空浮沉。望公竟伟略，从侍归山林。
树人先生自序在山左时及在蜀在闽在豫三十馀年所历戎马之事有图命题不敢以浮词献谀以风霜臣节苦岁月主恩深为韵作十诗奉呈·其四
作者：江湜
朝代：清
体裁：古风

蜀道行何难，与公励臣节。叱驭到荒州，边风愁欲绝。盘错方相需，贼民久芽蘖。应机以剿之，边郡免瓦裂。在宋张乖崖，彷佛比英烈。
树神
作者：江湜
朝代：清
体裁：七言绝句

蛮天树以老争春，封殖翻嫌俗失真。彼自无知成沃沃，却看题作主林神。
校读毛生甫休复居诗题二诗见意·其一
作者：江湜
朝代：清
体裁：七言绝句

特走一路如此僻，力扫肥皮厚肉流。荦确崎岖有佳处，空群正待拔其尤。
校读毛生甫休复居诗题二诗见意·其二
作者：江湜
朝代：清
体裁：七言绝句

一堕江湖便一世，语言工矣命殊穷。何如饱吃耕田饭，但作农谣完古风。
校读符雪樵丈近诗
作者：江湜
朝代：清
体裁：五言律诗

官与诗孰重，惟君早辨之。他年传一集，此日罄千思。志士心原在，时人笑可知。南台春酒杓，且及我同持。
桐孙复和有曰归恐未易随境且达观之语仍次韵奉柬
作者：江湜
朝代：清
体裁：古风

我本淡荡人，失身充贱官。颇来朋辈嘲，此举殊无端。答以浙中胜，借宦探岩峦。连山富笋蕨，既足供蔬盘。鱼羹脱粟饭，何处不餍餐。饱时即寻山，修径穷萦蟠。好摹谢公作，赠与闲僧看。岂知一入世，此身同逝湍。衮衮常参班，屏气伤吾肝。脚靴手版者，不计集若干。孤心困众咻，一叹失百欢。便欲强为同，如鱼缘竹竿。归来窘米薪，食窄愁肠宽。感君急相慰，诗来墨未乾。弃官固难必，愿再联游鞍。饥劳难两患，姑作闲事观。君亦好自遣，勿用愁漫漫。想见授餐处，苜蓿长阑干。
桐孙见示次韵游灵隐之作复次韵奉柬
作者：江湜
朝代：清
体裁：古风

昨梦身为僧，若已弃却官。晏坐灵隐寺，一笑浮云端。尚记佛香中，开窗入层峦。醒来在城市，路阻一百盘。坐思再往计，对桉忘朝餐。多君纪游作，笔力能屈蟠。摄取山水来，好作重游看。惟兹灵秀区，山峭水复湍。俗士无心胸，犹为湔肺肝。矧君抱奇尚，世患亦未干。心空得语妙，自赏追清欢。愧我促劳役，不卧日半竿。劻勷尘土下，俯仰谁云宽。来日方大难，口燥而唇乾。有如驽马病，重为人着鞍。前游亦何乐，愁心败胜观。惟思买舟去，秋水穷瀰漫。为僧虽不果，躬稼归江干。
桐庐
作者：江湜
朝代：清
体裁：七言律诗

严陵台下秋水生，桐庐道上风吹晴。日投孤嶂敛晚照，天入寒江仍夜明。有生苦遭造物弄，随境一发诗人情。三年今日成归去，还似扁舟梦里行。
桐庐
作者：江湜
朝代：清
体裁：古风

桐君昔采药，无药医世乱。所以桐君庐，亦为贼所窜。桐君固邈矣，其地乃涂炭。向时万家邑，潇洒在西岸。村静响机舂，林疏翳舟爨。地接严陵滩，山水清可玩。方愿卜隐居，岂谓民离散。兵火又饥荒，如今死者半。我昨严州来，两岸人烟断。青山隐孤舟，落日愁猿唤。望望山之颠，尚有破垒冠。官军战贼处，白骨弃无算。寄语黄子久，须将画本换。此日富春山，伤心谁忍看。
梁君礼堂读拙诗有作见怀遥答其意
作者：江湜
朝代：清
体裁：五言律诗

若持邪意见，难与读诗文。言外能通悟，人间复有君。圣朝方办贼，吾道不求闻。尚喜怀奇士，相知迥出群。
梁溪友人索题万柳溪图
作者：江湜
朝代：清
体裁：七言绝句

江南天地日倾覆，况说区区万柳溪。一纸图来双泪落，恕予拈笔不能题。
梅花盛开铁海招饮寓斋至则雪樵丈先在诗已成矣和此奉正
作者：江湜
朝代：清
体裁：七言律诗

闲门开为玩芳辰，一树当阶自远宾。我本孤山访梅客，来逢同座咏花人。因诗得罚难辞酒，不醉先悲更负春。正忆昔年攀折处，巢居阁已陷风尘。
梦中
作者：江湜
朝代：清
体裁：七言绝句

澹澹湖波瑟瑟秋，梦中仍作济南游。鹊华山色干何事，偏引寒宵一段愁。
梦中示沈山人刘彦冲
作者：江湜
朝代：清
体裁：七言律诗

从君听取绝弦琴，古意深微觉可寻。九死勿为名下士，一生只喻友人心。寥天见月自精彩，污泽兴云终陆沉。何物更为吾党事，即时俟我碧山阴。
梦后四首·其一
作者：江湜
朝代：清
体裁：七言绝句

故乡疑在枕函中，支着头时梦辄通。醒后双亲天样远，一灯隔泪自摇风。
梦后四首·其三
作者：江湜
朝代：清
体裁：七言绝句

欲唤同床说与听，梦中早岁苦飘零。不知三十年前事，只有先亲是共经。
梦后四首·其二
作者：江湜
朝代：清
体裁：七言绝句

照我还乡照我回，分明灯亦助人哀。直须身尽哀同尽，始是游仙好梦来。
梦后四首·其四
作者：江湜
朝代：清
体裁：七言绝句

复梦严家旧草堂，江村风月剧凄凉。此身未作他乡土，总拟归寻瓦砾场。
梦归
作者：江湜
朝代：清
体裁：七言律诗

不知此去返江乡，千里须经几战场。野是荒田稍村落，市犹焦土未垣墙。叩门访旧应迷路，出郭闲行有废梁。幸是梦归非实历，真归争免断人肠。
梦访顾子长定慧寺巷新居
作者：江湜
朝代：清
体裁：五言律诗

梦踏西街路，闲寻顾子长。宅边仍佛刹，塔影到书堂。论画坐相对，留题着数行。荒鸡催客醒，他话却都忘。
梦骑马上一断桥不渡而返
作者：江湜
朝代：清
体裁：七言律诗

生来涉世常无路，梦里逢桥似有因。疲马独驱方信足，长虹中断又回身。已倾醒后穷途泪，尚记前无引道人。梦境虽知非是实，何妨姑许见通津。
检行箧见彦冲画卷作二首·其一
作者：江湜
朝代：清
体裁：七言绝句

设色之工曷贵乎，此人此笔古为徒。无身可赎金石友，有泪却沾山水图。
检行箧见彦冲画卷作二首·其二
作者：江湜
朝代：清
体裁：七言绝句

人生岂敌墨君寿，坟土忽先画障乾。右臂化弹谁及料，昔年落笔响风湍。
榕
作者：江湜
朝代：清
体裁：古风

彼榕何离奇，百根盘一村。钩绵抱石角，掀露裂土痕。孙枝或低垂，着地仍为根。蛇交龙起脊，丑状难比论。浓阴何团团，遮掩人家门。藤萝自缠挂，晴日成昼昏。可招暍人百，来此相夷蹲。炎洲土气薄，阳泄为冬温。木荣寿无量，顽立邀天恩。兹榕况凡质，匠石嗤液樠。不材斯不器，得以老见尊。却怪此乡贤，颂德情何敦。
横山谒祖墓二首·其一
作者：江湜
朝代：清
体裁：古风

新坟三尺封，故坟封尺五。同是吴城人，聚作吴山土。伤心丛墓间，披榛谒吾祖。七年始一来，奠酒倾堂庑。犹记作客时，寒食思归苦。夹冢龙鳞松，梦魂时一抚。男儿壮志销，永念亲农圃。何日傍兹山，买田作村户。
横山谒祖墓二首·其二
作者：江湜
朝代：清
体裁：古风

衰门托盛世，安土居吴久。虽无富贵人，坟墓犹能守。毋曰家故寒，诗书足焘后。人情骛荣利，百岁苦速朽。满眦即欢华，于祖亦何有。况我乏时材，量力宜田亩。亦欲表冈阡，将恐堕奔走。
橄榄
作者：江湜
朝代：清
体裁：古风

橄榄子熟秋深时，树高百尺谁撷之。�簩竹竿不及打，都篮矮梯安得施。孰使自殒留空枝，凿根糁盐为法奇。囝随郎罢快捃拾，包贩郡国输京师。质严味冷能久驰，曾不盐晒如荔支。世人内热唇口燥，咬咀鲜味生津滋。信与馀甘有瓜葛，吐核到地方见思。嘉名既锡挂书册，桐君药录骚人诗。岂知此木以果病，白柄长镵根是劙。酒边茶后见嗟赏，未偿林下凋霜皮。况有伧夫嗔涩口，反颂崖蜜甘如饴。投人嗜好理难一，自戕徒受庄周嗤。君不见青徐二州千树枣，纂纂红皱霜风吹。有味作甘亦苦性，年年剥辱枝柯披。
橘二首·其一
作者：江湜
朝代：清
体裁：七言绝句

九土贡由夏后氏，一篇颂附离骚经。后来居上福州橘，压倒江陵与洞庭。
橘二首·其二
作者：江湜
朝代：清
体裁：七言绝句

乍浦年年到海航，十枚曾用百钱偿。客斋手擘知新采，风味何如在我乡。
次日不及赴驿投村舍因睡舆中戏为一诗
作者：江湜
朝代：清
体裁：七言律诗

入春反觉夜加长，儗向仙人乞睡方。复此舆中成独宿，窘于车下守轻装。动身蠢蠢蚕居茧，露脚垂垂蜂在房。却梦身为躄道士，坐穿木榻穴绳床。
次韵寄答元洁并怀彦冲四首·其一
作者：江湜
朝代：清
体裁：古风

江柳不留行，去家割情恋。攍书到海峤，生事困少贱。空多弟妹行，出群作孤雁。遥怜乡月明，遑梦故人面。羡君洁滫兰，看母纫衣线。还推游子心，知我感物变。乙乙古音诗，款缝趁风便。吾怀欲有云，乃向君诗见。
次韵寄答元洁并怀彦冲四首·其三
作者：江湜
朝代：清
体裁：古风

仲路奉高堂，愠穷生外恋。黔康偕令妻，洒然乐贫贱。古人道实同，有愿执羔雁。刘子古人俦，相视可平面。先师所谓狷，清节延一线。金销有石泐，此士知不变。观其纸上山，直写意所便。外人拾鳞而，真龙固未见。
次韵寄答元洁并怀彦冲四首·其二
作者：江湜
朝代：清
体裁：古风

营魂日推激，百厌根一恋。得知身不赀，乃顾外物贱。君真山雌肥，不逐候阳雁。我今慁尘中，劳生皱愁面。将身作纸鸢，远引寥空线。小儿看成飞，体质固不变。摅怀欲谂君，少暇又罕便。曷月余还归，盘阊话相见。
次韵寄答元洁并怀彦冲四首·其四
作者：江湜
朝代：清
体裁：古风

刘子慕看山，我有闾左恋。两人如易地，孰以贵易贱。君看此两人，倘若鹅与雁。鹅驯如刘子，刷羽乐水面。我为旅雁鸣，馀哀写弦线。岂惟吊影孤，直恐鬒发变。万事非故怀，访道径差便。烦君讯刘子，迪我以高见。
次韵寄答陈梁叔二首·其一
作者：江湜
朝代：清
体裁：七言律诗

追趋势利竭马力，翻弄词章学鸟吟。庄生早知道丧世，孟子更诃人失心。消息卦非一身事，隐微病已七年深。君其首发振聋响，善歌不忧无嗣音。
次韵寄答陈梁叔二首·其二
作者：江湜
朝代：清
体裁：七言律诗

我所学者土梗耳，不尽披露于孤吟。时逢毛颖差快意，及遇杜康尤醉心。荒涂尝矢独往愿，天机倘比它人深。君能寄声致镌切，敢当春禽流好音。
正月十五夜泊舟衢州作
作者：江湜
朝代：清
体裁：七言律诗

衢州水市万灯明，箫鼓游人竞出城。何害元宵聊作乐，所愁邻郡未休兵。收金方铸神机炮，炼药都输火器营。堪叹儿童燃爆竹，更将烈焰作春声。
正月廿六日感事有作
作者：江湜
朝代：清
体裁：七言律诗

寄君节钺主忧深，遏贼翻教贼内侵。半壁江山供一掷，平生管乐漫长吟。亦知房琯无兵略，尚觉陈涛有战心。弃险便看伸国法，正怜流祸满江浔。
此日
作者：江湜
朝代：清
体裁：七言律诗

愿将岁月付来生，好作农夫乐太平。此日乾坤方着我，中年骨肉若为情。酒还无当忘忧用，诗已新传变徵声。欲赴家中共饥渴，苍茫水路隔三程。
此时一首
作者：江湜
朝代：清
体裁：七言律诗

此时谁正忆天涯，六十衰亲感鬓华。游子不随明月到，好秋应在别人家。乱来舟楫关身计，老去烽烟逼眼花。亦有归心要登望，汀州天着万山遮。
武平道中纪意
作者：江湜
朝代：清
体裁：五言律诗

游学学何事，将求餔啜哉。六年如隔日，万里却重来。只益劳生感，原无用世才。舆夫休笑我，自笑日千回。
残月
作者：江湜
朝代：清
体裁：五言律诗

月澹不明夜，轮亏即减光。亦如经难者，精气半消亡。露下湿沾竹，虫寒吟入房。连宵端可怪，无梦到苏杭。
永康吕氏祠
作者：江湜
朝代：清
体裁：古风

宋贤去今远，有后宗不祧。祠宇屹城中，贼火独不烧。其堂高百尺，遗构由前朝。或美此屋材，撤以营贼巢。梯登首三人，发瓦将栋桡。忽如被推堕，立毙于堂坳。贼因不复毁，祠以长岧峣。我来亦借宿，炎月风萧萧。可怜此屋外，厥土一片焦。断垣空万堵，莫将流亡招。闻昔此县民，战贼不耐鏖。一溃受屠杀，白骨堆林皋。即如吕氏裔，存者殊寥寥。惨伤不可听，仰屋心无聊。安得吴越间，屋皆若是牢。庶俾孑遗民，稍免寒虫号。
永春州织画成于女红先以画纸裁为细缕更裁他纸纬之织成而画意不失可云工巧然荒本业多矣
作者：江湜
朝代：清
体裁：古风

是耶非耶山水图，木石琐屑人模糊。细寻绘素见经纬，直与絺绣争精粗。异哉此画天下无，谁其织者妇与姑。篝灯昨夜响刀剪，天孙下降璧月孤。想当劈纸作千缕，如丝就缲发受梳。天吴紫凤恐颠倒，拙手学制其难乎。我闻一女不织寒可虞，女红之蠹宜革除。怪此纤手费工日，作奇巧物为人娱。陋邦杼柚既空矣，营逐末利可叹吁。曷不织缣日一匹织素五丈馀，俾尔夫有五裤儿有襦。
汀州古柏诗
作者：江湜
朝代：清
体裁：古风

汀维越裔天所荒，盘古氏后犹混茫。山蟠水屈土埴刚，灵气磅砖发自唐。一时人士不足当，钟此两柏凌穹苍。饱千馀年风露霜，干体修耸枝柯昂，坚直难以他木方。世须巨材贡庙廊，惜无匠氏来此旁。前明土木尝恢皇，嘉靖更建九庙堂。奉天殿灾国不光，重构欲俪汉建章。命官采木穷楚疆，更入滇蜀搜楠樟。以金柱围相絜量，尔如于时应帝王。排岩批谷千夫扛，浮于江流北渡黄。工部官属交奔忙，相嵩为文歌儿郎。殿成即可名柏梁，或撰赋颂名益彰。胡独自蔽烟瘴乡，老枝吟啸海雨凉。地荒物怪多莫详，山都木客来徜徉。虽然废厥材用良，适得究享天年长。槃瓠国民奠椒浆，神而祀之拜且禳。人间斤斧谁敢戕，造物用意非故常，志士沦落夫何伤。
江瑶柱
作者：江湜
朝代：清
体裁：古风

平生乡味食不足，绕海半周寻食禄。海物有万入馔多，凡下羹材孰疏录。江瑶自是蚌之属，不肯怀珠却怀玉。昨宵幻作披甲人，入我梦中泣剖璞。筮以周易得鼎卦，利用烹鲜餗不覆。小妻解事先瀹汤，投玉汤中仍化肉。一尝已卷舌入喉，再啖恐吞舌入腹。蛏腥蚶腻蛎更咸，未堪与渠作奴仆。将攀荔子比风味，方冬惟叶猗猗绿。却念生平旅食长，熊鱼今既兼所欲。故乡重入版图时，合动回肠歌且哭。饮食之人殆是余，忘却遄归复邦族。
汤岭观雨
作者：江湜
朝代：清
体裁：古风

异哉气母散白雾，溟濛蓬勃微乎微。漫天四塞失万象，宙合无物供瞻晞。山腰泽腹既莫辨，冲寒一径沾裳衣。俄顷气机自鼓荡，但闻槛泉涌出水激矶。洪淋淋焉雨交集，纷总总其云乱飞。天如右军之池泛水墨，山如南宫之石晕烟霏。宛然一幅梁壑画，醉胆一泼松煤肥。丁头鼠尾化于墨，笔意不受皴法羁。我生不学画，对景空叹欷。却思梁壑平生长掩扉，分无此景入其眼，乃能寂照一室关天机。亦知凡学贵冥造，不用如我南北驱騑騑。当前云物况易失，朦胧着眼所得稀。烟消雾散意中事，诗成聊用忘朝饥。
汪先生之丧行一年矣以病不能谒其殡舍
作者：江湜
朝代：清
体裁：七言律诗

先生柩里郁枯腊，小子床中奏苦吟。不及黄泉难见面，有如白水漫盟心。文章后死传非易，身世前言感最深。剩与郎君讲经义，聊当举赠一籯金。
汪六表丈以彦冲画见贻作诗奉正
作者：江湜
朝代：清
体裁：古风

孤怀念死友，心断情自续。恍如见其人，遗画忽在目。自笑收藏多，于意常不足。每看人所珍，仍动我所欲。多君卒见与，未负再三渎。穷交不通财，此赠即金玉。惟此彦冲画，天地所蕴蓄。手妙时发之，寿短止百幅。哀哉万事空，身后此留躅。护之俟知音，传世定可卜。艺成诚已微，朽腐免太速。若其人之贤，异时告谁孰。
汪月生先生家捕得一物似狐而非远近莫识先生以为貆也戏邀作诗
作者：江湜
朝代：清
体裁：古风

君家南园近墟里，忽来恶物恶难似。翻盆齧橐日不止，跳梁夜与鼠争技。偶然捕得不用犄，非狸非狐竞来视。锐头邛鼻鼻若豕，胀腹膨朜称其尾。投以束稿睡不已，或见可食时一起。蒙茸扑朔竟何是，聚讼纷来赤脚婢。主人博物茂先比，断之以貆而已矣。尔雅笺疏出袖里，一物不知儒者耻，邀我作诗倘有以。
沈南一任雄卿计偕来都适仆有济南之行不果相见至任邱道中得诗奉寄
作者：江湜
朝代：清
体裁：古风

去年送我胥江口，江干绿尽水杨柳。今看柳色又青青，客路春风重回首。我滞京华且半年，思君日梦暮云边。君来我又匆匆去，萍迹蹉跎良可怜。燕南赵北多云树，我往济南从此去。车中时复一思君，君来是我经行处。汉廷射策君其选，平生相知每不浅。怜我长安日下影，飘流卒受饥寒遣。只今会合复何时，翔鸟游鱼不自知。想逢邮驿东来日，亦为相思寄我诗。
泉州
作者：江湜
朝代：清
体裁：古风

越人好攻击，俗自秦汉旧。况此漳泉间，实维山海囿。地偏或无邻，天远仅垂覆。矶岛外相围，村落中自斗。吞贫恃富豪，没利劫孤幼。饕吏所迫驱，黠民随指嗾。因穷取死罪，冒险觅生窦。更与楚粤交，日有盗贼凑。聚而入台湾，久之成大寇。踏浪飞如凫，负隅鸷犹兽。党强则焚掠，势蹙亦脱漏。固知沧溟宽，得延蹠蹻寿。往时郑氏存，幸我国兵厚。戈船出厦门，庙算自明后。岛深致天威，潮长得神祐。元戎卒奏功，逆裔仅邀宥。征非高丽遥，获比珠厓富。置县宰番夷，飞符趋耕耨。王者固无外，疆吏曷善后。如何林及蔡，复保澳与岫。百年几孙卢，列郡动甲胄。波平民已惊，将死续始就。比闻盗仍多，颇用赏为购。哀此民风顽，动成吏治疚。何来经道途，未见严斥堠。戍堡无楼高，防兵如鹤瘦。安得贤司牧，维时大补救。夺刀佩之犊，释拲饭以豆。门户限华夷，保甲简良秀。使俗成邹鲁，与我共宇宙。
泊舟嘉兴入城与王瓒公夜谈·其一
作者：江湜
朝代：清
体裁：七言律诗

悲生前度泊舟人，旧日繁华总作尘。水郭晚来烟欲断，战场雪后草还春。不知吾郡状奚若，只觉归心惨是真。赖有眼前可喜事，故人在此牧遗民。
泊舟嘉兴入城与王瓒公夜谈·其二
作者：江湜
朝代：清
体裁：七言律诗

互看鬓发暗相惊，自别沧桑阙寄声。本以文章成至契，更同患难倍交情。酒缘怀旧泪随下，话到伤时气未平。犹得今宵同一醉，灯前珍重两馀生。
泊舟嘉兴入城与王瓒公夜谈林芗溪有小体诗曰君勿为名士名士本如倡谁赏真颜色空作野鸳鸯爱其浅致仿之为三首·其一
作者：江湜
朝代：清
体裁：五言绝句

君勿为名士，名士如寒竹。抢地受惊风，不折也须辱。
泛舟大明湖登历下亭遥望华不注
作者：江湜
朝代：清
体裁：古风

连山蜿蜒如游龙，背城不见寻亦慵。忽看涌出万瓦上，势若回首窥城墉。泺源潜发未出郭，湖光如镜初磨镕。斜阳欲下山影落，倒浸十丈青芙蓉。是时正月气已变，鹅黄水柳摇春容。乱流直溯历下亭，坐看对面岚光浓。举头更见华不注，忆昔李白登其峰。自云曾遇赤松子，托兴愿得长相从。我来独游少俦侣，济南名士多未逢。单椒秀泽久寂寞，况求尘外仙人踪。惟馀山水自清绝，胜情犹入羁人胸。船偎曲埼受行客，风度绝壑闻疏钟。寓斋不远晚始去，早挝衙鼓声鼕鼕。
泰宁道中二首·其一
作者：江湜
朝代：清
体裁：五言律诗

眼底境全别，来涂见未曾。峰移丛木罅，云拂断山棱。天色衬冈缺，岩形阻月升。今宵寻昨梦，两驿路千层。
泰宁道中二首·其二
作者：江湜
朝代：清
体裁：五言律诗

溪漱一滩石，两边山露根。倒垂崖树势，馀湿涨沙痕。客待拖舟去，桥惟累阯存。路难辞不得，真是信乾坤。
泰安试院即事
作者：江湜
朝代：清
体裁：七言绝句

沉沉春困聊闲步，卷牍丛中日已长。寒绿上衣松院静，一声山鸟下斜阳。
洪山桥待发
作者：江湜
朝代：清
体裁：七言律诗

江神见我亦相轻，不遣南风一送行。两岸山看空霭合，一篙水有暗潮生。去来身弗干时事，冷暖心还识物情。不是新丰旧豪客，也须斗酒待孤倾。
济南春感
作者：江湜
朝代：清
体裁：七言律诗

历下亭边柳色匀，大明湖上又逢春。长吟正有栖迟感，胜日仍怜景物新。是处青山能客我，向来名士几惊人。临风试续登楼赋，遮莫明朝迹已陈。
浴温泉二首·其一
作者：江湜
朝代：清
体裁：七言绝句

鲁道有荡尘乱飞，惜忘拴马浴乎沂。今朝海国汤泉暖，蒸汗方知两胛肥。
浴温泉二首·其二
作者：江湜
朝代：清
体裁：七言绝句

温泉特作几家春，齾口长瓶调水频。不用山童输朴樕，燂汤请浴往来人。
海天一首
作者：江湜
朝代：清
体裁：七言律诗

海天暑气错乱催，昨晴而雨今晴雷。芭蕉一风叶即破，菡萏六月花初开。故乡梦里失门巷，独客杖底空池台。将身何日是归日，时倚石栏吟百哀。
海风
作者：江湜
朝代：清
体裁：七言律诗

海风吹得头都痛，不见盐船报税来。僻壤更无筹饷法，卑官空有作诗才。半欹佛屋支吟枕，渐熟农家乞爨材。此况应为我友笑，故乡何事不归哉。
涂中书意
作者：江湜
朝代：清
体裁：七言律诗

客身渺与世无关，盍且归家日养闲。自信十分不解事，尚贪一路好看山。心期当代知交外，人老编年诗集间。差喜北来乡国近，浪游兴尽便于还。
涧上
作者：江湜
朝代：清
体裁：五言律诗

寒绿郁森森，重山藏一林。扑人多木气，取路得峰阴。岩日走不下，涧泉流愈深。孰来听水乐，和以七弦琴。
淫雨连月吴田尽没马远林先生云速开刘家河及自茅河则积水易退尚可补种
作者：江湜
朝代：清
体裁：七言律诗

三吴水利无人讲，一雨农田便作灾。欲奠具区修禹迹，似教疆吏竭民财。书生忧岁徒谋食，国士筹时正费才。安得行泥千柄锸，天晴便看海门开。
深夜
作者：江湜
朝代：清

思乡深夜正愁生，六扇西窗忽半明。独有天衢无梗塞，又看一月在空行。
清江浦二首·其一
作者：江湜
朝代：清
体裁：七言绝句

既雨重阴缓放晴，柳丝如梦午烟轻。江云落处日光漏，远岸沙明看鹭行。
清江浦二首·其二
作者：江湜
朝代：清
体裁：七言绝句

嫩绿蒲芽出水齐，雨收人欲上春堤。绝无幽兴也行得，爱此沙晴不作泥。
渊溪舟中二首·其一
作者：江湜
朝代：清
体裁：七言绝句

客倡持襆作毛遂，仆病虽痊谢未能。未必洗心归佛祖，先将戒体避摩登。
渊溪舟中二首·其二
作者：江湜
朝代：清
体裁：七言绝句

聋俗爱听丝竹肉，鄙人只喜画书诗。心兵一夜排笔阵，白到东方也不知。
渡处
作者：江湜
朝代：清
体裁：七言绝句

隔岸苍山意渺然，引篙刺水水纹圆。竹舆自阙济川用，忽与行人争上船。
渡江
作者：江湜
朝代：清
体裁：七言绝句

寒潮落后剪江行，惘惘穷冬作客情。忽自中流左右望，吴山送我越山迎。
温溪得风挂帆
作者：江湜
朝代：清
体裁：古风

雨馀水自栝州下，纷向船头作倒流。撑篙昨日空尽力，挂席得风今小休。青山趁人若旋马，白发照影惭沙鸥。乱来飘泊凡几载，得首归途馀百忧。
湖上
作者：江湜
朝代：清
体裁：七言律诗

西湖疑可涤人愁，又此偷闲浪出游。身避众咻城里事，水呈一碧镜中秋。苦无佳句犹吟着，甘作卑官却悔不。注目苍山未能去，晚风偏与转船头。
湖坪岭遇雨
作者：江湜
朝代：清
体裁：七言律诗

昨宵卧听雨滂沱，晨在湖坪岭上过。试看空濛一云海，近迷荦确几山坡。此身如入米家画，无福能披耕者蓑。入店烘衣看老妪，渠无春梦也成婆。
湖楼早起二首
作者：江湜
朝代：清

其一
面湖楼好纳朝光，夜梦分明起辄忘。
但记晓钟来两寺，一钟声短一声长。
其二
湖上朝来水气升，南高峰色自崚嶒。
小船看尔投西岸，载得三人两是僧。
湖楼早起二首·其一
作者：江湜
朝代：清
体裁：七言绝句

面湖楼好纳朝光，夜梦分明起辄忘。但记晓钟来两寺，一钟声短一声长。
湖楼早起二首·其二
作者：江湜
朝代：清
体裁：七言绝句

湖上朝来水气升，南高峰色自崚嶒。小船看尔投西岸，载得三人两是僧。
溧阳道中因怀孟东野有作
作者：江湜
朝代：清
体裁：古风

溧阳有相国，去今垂百年。官阶虽有纪，富贵沦荒烟。我怀溧阳尉，世远人差贤。吟诗有遗处，过客为流连。况我正远游，吟君游子篇。春晖不能报，泣涕方涟涟。因思君在日，亦堕江湖边。旅尘梳下发，客衣冻折绵。常为路旁食，苦肠中盘旋。出门辄有碍，夜抱孤心眠。或病委僮仆，吐诗无人编。凡君之旅况，今在吾目前。即疑君之身，是我前身焉。呜呼士寒饿，千古犹比肩。后此岂无人，读诗复我怜。日暮投金濑，流水鸣溅溅。寄语史相国，士穷良由天。
溪桥为水涨冲失因待渡作诗
作者：江湜
朝代：清
体裁：五言律诗

水夺行人路，当头失板桥。不期众手势，合向一船招。山雨夜何猛，溪流涨未消。舆梁有冲塌，莫笑郑之侨。
漫题斋舍
作者：江湜
朝代：清
体裁：七言绝句

三群二友跫然集，释诲抵疑意不宣。吾力犹能事钱镈，致身期到牯牛前。
漳南道中有怀东海旧游辄为长歌
作者：江湜
朝代：清
体裁：古风

盖天如一笠，舆地如一毬。风轮持水轮，一气吹之浮。正如坳堂□，杯水泛芥舟。但有一尘栖世界，孰从九点分齐州。世人行地蚁旋磨，谬谓南海北海风马牛。我今身在天南头，却忆去年东海上，独立蓬莱峰顶之飞楼。楼高夜上宾日出，长风浪浪吹衣裘。神山何有有碧海，云光解驳烟霏收。但见洪涛舂天汨岛屿，大竹小竹出没如浮鸥。山林窅兮晦冥，晨鸟鸣而嘲啁。安期羡门不可接，感动魂魄心烦忧。我生如寄三十秋，前日之日弃我难为留。自从齐东归，忽复来东瓯。意行仍见地维尽，海若笑人徒远游。沧波万里送落日，正尔不湔胸中愁。南石湖，北虎邱，吾乡山水皆清幽。愿且归去卜隐处，捕鱼种树老即休。不见至人钩䣛不走世，八窗洞见天四周，笑我长年南北将奚求。
潘功甫先生见赏拙诗赋呈二首·其一
作者：江湜
朝代：清
体裁：七言绝句

穷谢侏儒粟一囊，长年尺地困昂藏。寻常不入时人眼，正有高怀许尔狂。
潘功甫先生见赏拙诗赋呈二首·其二
作者：江湜
朝代：清
体裁：七言绝句

日出卮言见道迟，多公赏味异于时。譬如腐木生芝菌，偶被樵人圣得知。
灯前
作者：江湜
朝代：清
体裁：七言绝句

世故纷纷眼漫开，寒儒心事冷于灰。灯前梦作千金贾，藉手奇赢报国来。
灯前一首
作者：江湜
朝代：清
体裁：古风

灯前偶觑书，黑花生眼初。茫茫急起掩卷坐，忽如有见灯之旁。忆我幼学日，家住甫里塘。父时作客去，母来在书堂。家贫未免惜膏火，夜夜分我书灯光。携来熨斗剪刀尺，杂以针黹为一筐。缝裁新衣先衣我，将旧待弟明年长。冬寒晷短劳夜作，弟咷妹泣愁杀娘。十年诸弟有殇者，复看弱弟初扶床。自后灯前始无我，我屡客游羁远方。家中灯火却入梦，犹待寄衣添客装。每归见母日老瘦，不复深夜能缝裳。凡此灯火三十年，万种情事难思量。独记一日侍母疾，一生辛苦见告详。谓我落笔能尽意，命代作诗抒中肠。此诗今时合当作，其奈心痛手亦僵。念我束发即耽读，二十卓荦能文章。学乖志僻坐蹭蹬，末路作吏还招殃。何尝五斗逮甘旨，宦途俄变新战场。牵挐兵祸陷乡国，洗恨直欲翻东洋。即今万卷空在腹，欠一孝字心悲伤。古人此痛亦多有，独丁乱世何不祥。对灯此夕默垂泪，记昔勤苦母共尝。灯光之佛倘怜我，为收魂魄先还乡。
灵岩
作者：江湜
朝代：清
体裁：古风

琼宫玉阙天所有，帝敕九关虎豹守。天惟积气基不牢，一朝倒下虎惊走。自天至地八万里，遥遥委积成山阜。六丁下取重莫胜，帝默无言但頫首。有一仙人来此游，摩挲积石嗟叹久。谓此宫阙纵残齾，断垣坏础皆琼玖。尽将仆者扶使立，本自立者十八九。从天下落必倒植，验以石势谁曰否。天宫倾时物亦坠，鼎钟旂鼓及瓮缶。仙亦拾来位置之，不使奇珍散郊薮。此事闻诸操蛇神，我信神言实不苟。不见帝前紫玉屏，至今犹插云溪口。世人那识山由来，乱指群峰呼某某。天上无人解作诗，何得却有听诗叟。犹有一峰号天柱，今为地柱亦不朽。呜呼地有雁宕山，琼宫玉阙天无有。
灵峰洞
作者：江湜
朝代：清
体裁：古风

灵峰秀出众峰上，遥望知非他峰俦。怪其两壁合如掌，中辟广洞深亦侔。洞口初容一人入，仰攀石栈如登楼。摄衣直上五百级，气喘乃得平台休。枵然可容千佛坐，石室不假人工修。洞门若悬冰一片，天光逗入明其幽。此中小语辄环响，声欲外越壁四周。不敢撞钟恐裂石，试击清磬声声留。久之音寂耳不寂，又闻壁罅泉鸣秋。僧供淡饭让禅榻，喜我今日来重游。倒身魄动若愁压，更偪石气寒飕飕。壁间亦容仆夫卧，鼾声应响如鸣牛。仰睇洞外黑无月，不寐坐待朝云浮。朝云入洞我出洞，去惜奇境劳回头。却思造物本无物，此以何物相雕锼。神斤鬼斧斲奇巧，何又弃掷空山陬。安得夜半有力者，负去插入长江流。洪涛舂撞屹不动，出入惟驾一叶舟。坐使金焦失名胜，鹫峰虎阜皆含羞。然后着我老其内，俯笑人世真蜉蝣。
灵峰洞僧见过于其归送以诗
作者：江湜
朝代：清
体裁：古风

愿为雁宕僧，此意由灵知。重游又旋归，愧我照炬师。师本一武弁，戎马多年驰。因事经雁山，一笑遂披缁。自言入中年，阅世益险巇。眼见几豪杰，黑头成枯胔。何尝就功勋，卓荦书常旂。吾因照我影，亦非麟阁姿。即使冒而得，人寿谁期颐。灵峰高插天，下有岩洞奇。虽奇人莫争，老我无不宜。何须更成佛，已胜群儿痴。师言若警我，自叹作计迟。我亦南北人，乱后生白髭。无亲可追养，万钟轻一丝。何不爱馀生，尘鞅羁在斯。疏灯照秋夜，月白风飔飔。留师一席话，累我澈夜思。明晨送师归，握手订后期。好为问山灵，许我当何时。
热
作者：江湜
朝代：清
体裁：五言律诗

何能重把盏，忧亦既醺人。旱势经兵后，炎方入夏新。不应天作虐，复与乱相循。暗尽凭高眼，南风独起尘。
独坐
作者：江湜
朝代：清
体裁：五言律诗

惟民生有欲，性善自蚩蚩。一旦乐为盗，不知谁使之。吾尝疑造物，更拟质先师。适卫车中语，如闻独坐时。
独坐
作者：江湜
朝代：清
体裁：五言律诗

自心还自惜，灯照独愁时。尽吐诗人语，谁邀后世知。百年看铸错，一集悔抽思。窗外山风紧，应催客睡迟。
独夜偶题
作者：江湜
朝代：清
体裁：七言绝句

背壁寒灯闪不休，当门秃树自飕飗。今宵亏我能高枕，风似波涛屋似舟。
独行至真济寺
作者：江湜
朝代：清
体裁：五言律诗

不定游何处，空山爱独行。看峰兼向背，沿路半阴晴。忽值一僧语，并知孤寺名。石楼吾住得，真与世忘情。
王叔兰见过有作戏赠
作者：江湜
朝代：清
体裁：古风

王子困在家，方愿旅食游天涯。江子天涯久旅食，愿得归家贫亦适。因劝王子且安命，骨肉围圞犹可庆。鉴我思家愁欲绝，好忍饥寒莫离别。王子曰不然，人间难忍惟饥寒。离别岂无一日了，饥寒困人直送老。暂将离别救饥寒，骨肉他年庶长保。我曰离别愁杀人，饥寒虽切独苦身。况如我已离别久，岂救饥寒一二分。不救饥寒悔离别，尚未离别方羡君。江子与王子，语意甚相左。其实此二端，人生无一可。居则饥寒出离别，正如前有刀兵后水火。饥寒之刀兵，离别之水火。同时并力攻一身，可怜王子行如我。窗扉忽开，寒风北来。冷斋夜语，不衔酒杯。三子此时愁徘徊，安得鬼神暗为输横财，窖金出地如山堆。疗君饥寒止其出，免我离别资之归。即焚此诗勿传世，恐使穷士读者生心哀。
王叔彝有同人诗录之刻徵及拙稿先仰赠一首
作者：江湜
朝代：清
体裁：七言律诗

吏能文学两相成，难得深持古性情。诗外事皆经世用，眼中人自爱才生。看公与国为嘉瑞，愧我因人忝小名。一棹西风黄歇浦，吟怀欲附舵楼行。
理安寺
作者：江湜
朝代：清
体裁：古风

尘劳久慁我，何处现真性。脱身到山中，境与内心应。兹山何其幽，落叶封石磴。路纡涧上行，泉侑静中听。有亭嵌山坳，午日照明靓。岩翠无定姿，窅与竹松映。上有巢栖禽，不惊寺中磬。老衲适下山，导我入樵径。无人境更幽，得趣心自胜。林缺望涧西，数家烟火净。长吟招隐篇，聊寄不尽兴。遥谢城中人，兹游我为政。
瓯宁道中叹所见
作者：江湜
朝代：清
体裁：五言律诗

县远无来吏，山穷有去津。且须搜土贼，乃乐赛村神。箫鼓淫声会，儿童炫服新。凭谁晓浮俗，保作太平民。
生日
作者：江湜
朝代：清
体裁：七言律诗

游子祇今已半生，重逢生日越王城。欲抛书策径归去，可奈溪山不放行。投笔何年亲耒耜，临文无梦到科名。此情剩与姬人说，只是情多说不明。
甫安道中
作者：江湜
朝代：清
体裁：五言律诗

绝俗将嫌隘，随人又妨闲。及兹新雨后，仍在乱峰间。日色凉如月，云阴移过山。何能澹吾虑，苦乐两无关。
由东坝过高淳县界
作者：江湜
朝代：清
体裁：七言律诗

一坝敌住寒潮头，不知路尽还通舟。风来西北作横势，身落江湖惭壮游。短吟时乱估客语，何物肯代诗人愁。湖南为客杜工部，信有残生随白鸥。
由常山至开化折回江山凡山行四日共录绝句二十首·其一
作者：江湜
朝代：清
体裁：七言绝句

我要寻诗定是痴，诗来寻我却难辞。今朝又被诗寻着，满眼溪山独去时。
由常山至开化折回江山凡山行四日共录绝句二十首·其七
作者：江湜
朝代：清
体裁：七言绝句

壁隙尖风闪灭灯，却看碎月堕床棱。谁欤荒店同投宿，一个挑包行脚僧。
由常山至开化折回江山凡山行四日共录绝句二十首·其三
作者：江湜
朝代：清
体裁：七言绝句

一溪绿得可怜生，不是琉璃比不成。及到前滩惊泻处，琉璃忽作碎时声。
由常山至开化折回江山凡山行四日共录绝句二十首·其九
作者：江湜
朝代：清
体裁：七言绝句

油菜花时麦未秋，山中欣见小平畴。飞泉正去寻溪涧，忽被春田一岸留。
由常山至开化折回江山凡山行四日共录绝句二十首·其二
作者：江湜
朝代：清
体裁：七言绝句

驿外寒梅一片飘，青山相送遣无聊。分明南宋诗人路，此去江西百里遥。
由常山至开化折回江山凡山行四日共录绝句二十首·其二十
作者：江湜
朝代：清
体裁：七言绝句

叠阜重冈路只弯，何来奇石小孱颜。天工岂是矜馀巧，要赛人家好假山。
由常山至开化折回江山凡山行四日共录绝句二十首·其五
作者：江湜
朝代：清
体裁：七言绝句

一片云阴移过溪，晚晴天气正凄迷。忽看日色全然晦，无数高峰障在西。
由常山至开化折回江山凡山行四日共录绝句二十首·其八
作者：江湜
朝代：清
体裁：七言绝句

百摺清溪百皱山，昨时来路此时还。停舆饮处犹能记，松盖茶亭一两间。
由常山至开化折回江山凡山行四日共录绝句二十首·其六
作者：江湜
朝代：清
体裁：七言绝句

夜气沉山一色中，月光和雾只溟濛。犹赊十里向城路，试胆危桥过水东。
由常山至开化折回江山凡山行四日共录绝句二十首·其十
作者：江湜
朝代：清
体裁：七言绝句

溪水因山成曲折，山蹊随地作低平。溪山满眼君应悟，直道如今不可行。
由常山至开化折回江山凡山行四日共录绝句二十首·其十一
作者：江湜
朝代：清
体裁：七言绝句

四山环匝似城头，又着重山绕一周。不是沿溪寻得路，被山圉住几时休。
由常山至开化折回江山凡山行四日共录绝句二十首·其十七
作者：江湜
朝代：清
体裁：七言绝句

舆前峻岭突然生，路向山腰折处行。绝顶何人作家住，一声鸡在半天鸣。
由常山至开化折回江山凡山行四日共录绝句二十首·其十三
作者：江湜
朝代：清
体裁：七言绝句

炊烟一穗起茅檐，霁色遥看夜色兼。日脚断无人赶及，倏从平地上山尖。
由常山至开化折回江山凡山行四日共录绝句二十首·其十九
作者：江湜
朝代：清
体裁：七言绝句

人日怀人懒作诗，风光只系故乡思。纸鸢一线如弦直，可是春风爱小儿。
由常山至开化折回江山凡山行四日共录绝句二十首·其十二
作者：江湜
朝代：清
体裁：七言绝句

修路环溪十里强，篮舆摇兀似车箱。坐吟浑忘斜阳晚，只见舆夫影渐长。
由常山至开化折回江山凡山行四日共录绝句二十首·其十五
作者：江湜
朝代：清
体裁：七言绝句

历尽崎岖上得邱，忽然送眼碧溪头。一双白鸭眠沙稳，飞去方知却是鸥。
由常山至开化折回江山凡山行四日共录绝句二十首·其十八
作者：江湜
朝代：清
体裁：七言绝句

山曲柴门倚石开，歙人避地几时来。如今盾鼻堪磨墨，自为闲人琢砚材。
由常山至开化折回江山凡山行四日共录绝句二十首·其十六
作者：江湜
朝代：清
体裁：七言绝句

眼前物理费寻思，野店门前倚树时。千岁老樟枯死尽，寄生小草不曾知。
由常山至开化折回江山凡山行四日共录绝句二十首·其十四
作者：江湜
朝代：清
体裁：七言绝句

争落争鸣怒未休，山中水自不停流。看渠合势同奔处，却解分波避石头。
由常山至开化折回江山凡山行四日共录绝句二十首·其四
作者：江湜
朝代：清
体裁：七言绝句

树身石面共莓苔，幽径停舆步一回。忽有水声惊芒屩，草根走出乱泉来。
由江山至浦城雪后度越诸岭舆中得绝句九首·其一
作者：江湜
朝代：清
体裁：七言绝句

连宵雨霰苦纷纷，今上篮舆盼夕曛。万竹无声方受雪，乱山如梦不离云。
由江山至浦城雪后度越诸岭舆中得绝句九首·其七
作者：江湜
朝代：清
体裁：七言绝句

白云蓬蓬生脚底，下方看我入云里。云宿山腰知恋山，我去家山乃千里。
由江山至浦城雪后度越诸岭舆中得绝句九首·其三
作者：江湜
朝代：清
体裁：七言绝句

万梢拜地雪欺竹，不见猗猗散青玉。一枝断为无韵箫，犹立风前伴枯木。
由江山至浦城雪后度越诸岭舆中得绝句九首·其九
作者：江湜
朝代：清
体裁：七言绝句

岭外行云如走马，晴色下晒山家瓦。残雪忽堕适打头，我自看云立松下。
由江山至浦城雪后度越诸岭舆中得绝句九首·其二
作者：江湜
朝代：清
体裁：七言绝句

何人踏雪留去踪，我弗问道知所从。去人已杳白云隔，却有来人与我逢。
由江山至浦城雪后度越诸岭舆中得绝句九首·其五
作者：江湜
朝代：清
体裁：七言绝句

下岭涩如蛇倒退，上岭侧作蟹横行。山程劳苦山居乐，同听午鸡喔喔鸣。
由江山至浦城雪后度越诸岭舆中得绝句九首·其八
作者：江湜
朝代：清
体裁：七言绝句

观海恨不寻蓬莱，岱顶一宿真快哉。却到此间作乡梦，山头明月照归来。
由江山至浦城雪后度越诸岭舆中得绝句九首·其六
作者：江湜
朝代：清
体裁：七言绝句

一队行人裁下岭，有翁迎门卖麦饼。此翁作计倘如吾，早去踏山看雪景。
由江山至浦城雪后度越诸岭舆中得绝句九首·其四
作者：江湜
朝代：清
体裁：七言绝句

山上池堂白云锁，去客题名粉壁左。平生识字不识人，惭愧僧雏持问我。
由涌金门泛湖入钱塘门赴臬司署至则常参班已散得一诗以归
作者：江湜
朝代：清
体裁：五言律诗

官我如奴仆，无人曰不宜。真成素贫贱，敢弗效趋驰。出郭租船便，看山理棹迟。西湖余乐也，又失上司期。
由福宁归至福州道中杂题五诗·其一
作者：江湜
朝代：清
体裁：七言律诗

筠车呕哑山日曛，断冈一折径路分。犁田见诸屋庐上，舂米隔着篁竹闻。百泉争泻并为涧，连峰一截半入云。行人试撑油纸伞，其雨其雨禽言云。
由福宁归至福州道中杂题五诗·其三
作者：江湜
朝代：清
体裁：七言律诗

似烟非烟雾不开，我姑陟彼山崔嵬。千峰万木雨中立，悬泉奔瀑云边来。日之夕矣仆夫怨，客何为者居民咍。看取庵僧闲处走，一双䩕角印苍苔。
由福宁归至福州道中杂题五诗·其二
作者：江湜
朝代：清
体裁：七言律诗

冠箱衣褚争牵扛，青山断处人声哤。向船唤渡水答响，看鹭孤飞影作双。行踪忽到长溪县，烟波似我吴淞江。当前叹服老渔子，不以千金易钓矼。
由福宁归至福州道中杂题五诗·其五
作者：江湜
朝代：清
体裁：七言律诗

叠嶂郁作群山雄，百里不复风烟通。举头青冥看齾齾，倒景云壑凌空空。几盘足蹑飞鸟上，斗落身在寒溪中。鸡声人语又一境，试顾翠壁苍烟蒙。
由福宁归至福州道中杂题五诗·其四
作者：江湜
朝代：清
体裁：七言律诗

朝阳破雾升危岑，下照隔溪高树林。岩峦看成着色画，松泉奏得无弦琴。一鸥鉴影田水活，万竹捎云涧户深。行泥叱犊者谁子，居山正尔无机心。
由龙游至常山一路滩水迅急逆流行三日舟中杂题九首·其一
作者：江湜
朝代：清
体裁：七言绝句

前水犹喧后水嚣，急流驶若落残潮。浮薪半束船旁过，一霎回看里许遥。
由龙游至常山一路滩水迅急逆流行三日舟中杂题九首·其七
作者：江湜
朝代：清
体裁：七言绝句

一滩才过一滩来，乱石鸣船又几回。疑与先生恶作剧，欲令诗胆骇惊雷。
由龙游至常山一路滩水迅急逆流行三日舟中杂题九首·其三
作者：江湜
朝代：清
体裁：七言绝句

石上驱车过泰山，轮声惊梦破人闲。只今石作沧江底，又听篙声落梦间。
由龙游至常山一路滩水迅急逆流行三日舟中杂题九首·其九
作者：江湜
朝代：清
体裁：七言绝句

努力千篙只不前，争滩抢水水溅溅。忽看一箭来船快，上有篙工枕手眠。
由龙游至常山一路滩水迅急逆流行三日舟中杂题九首·其二
作者：江湜
朝代：清
体裁：七言绝句

篙救船头正着愁，不防船尾阁沙洲。上滩未趁三分势，气力穷时始顺流。
由龙游至常山一路滩水迅急逆流行三日舟中杂题九首·其五
作者：江湜
朝代：清
体裁：七言绝句

水向船头猛倒流，一篙撑折不能休。要令费力仍无用，水与篙师有底雠。
由龙游至常山一路滩水迅急逆流行三日舟中杂题九首·其八
作者：江湜
朝代：清
体裁：七言绝句

石于水底突然生，欲遣寒流改道行。水性岂能禁尔遏，千波跳作沸汤声。
由龙游至常山一路滩水迅急逆流行三日舟中杂题九首·其六
作者：江湜
朝代：清
体裁：七言绝句

伏石中流避所遭，又看一石立如猱。何须出水呈头角，却被舟人点一篙。
由龙游至常山一路滩水迅急逆流行三日舟中杂题九首·其四
作者：江湜
朝代：清
体裁：七言绝句

正是前滩春涨新，波声激岸四无邻。鹭鸶缩脚惊回处，水碓冲来没半轮。
甲子上元
作者：江湜
朝代：清
体裁：七言律诗

箫鼓游人溢九衢，先生冷闭似僧庐。自经丧乱无佳兴，复对繁华感客居。灯是江乡烽火色，酒非泽国稻梁馀。翻愁太乙来相照，如此情怀罢读书。
留别乐清友人二首·其一
作者：江湜
朝代：清
体裁：七言律诗

安贫疑被上游知，解印今朝不厌迟。好友相从争惜别，冗官无政只留诗。买舟益愧人情厚，去路须知我计痴。照向来时桥下水，一年添白两茎髭。
留别乐清友人二首·其二
作者：江湜
朝代：清
体裁：七言律诗

让我平生阅世深，临歧赠别一沉吟。此间滨海远尘事，大好读书持古心。谁说传人必史册，君知实学在光阴。明朝忆别溪山阻，知复何人梦见寻。
留别雪樵丈
作者：江湜
朝代：清
体裁：五言律诗

士穷君更老，世乱局方新。不了当官事，难为负气人。浮云终过眼，秋月莫伤神。后会天涯绝，何当若比邻。
留题斋舍
作者：江湜
朝代：清
体裁：五言律诗

孤馆不留我，明朝窗下空。寓人曾几日，去路正秋风。弟妹溪山外，昔书梦寐中。一身时野宿，更似失群鸿。
病中三诗·其一
作者：江湜
朝代：清
体裁：古风

有鼠有鼠奏口技，声如河间姹女之数钱。自从二五成一十，以至十百累一千，清音历历来榻前。语鼠莫数钱，吾家积贫垂百年，灶神见惯厨无烟。自我之出走南北，流离仍傍穷途边。不见千里归来客装湿，装内惟多一雨笠。明朝卧听打门声，已是索子钱者雁行立。面丑词穷对之揖，剩欲鬻书倒书笈。噫嘻！进钱以左手，出之以右手。左手不如右手顺，钱如流水岂我有。况鼠数出不数进，准备饥寒啼八口。
病中三诗·其三
作者：江湜
朝代：清
体裁：古风

圬者范福保，晨来敲我门。云子三间之老屋，今夏经雨如漏樽。屋漏由瓦碎，吾能升屋弥其痕。圬者作务去，有客访疾来。拓窗纳客日光入，照见屋底簌簌尘埃灰。蛛丝如帘捲不开，客欲迁坐愁徘徊。有顷屋角北风疾，突烟倒翳吹入室。客熏七窍忍不言，而我肝亏泪先出。呜呼男儿读书心甚雄，欲起徒步登三公。运量海宇况有志，局促委巷何其穷。
病中三诗·其二
作者：江湜
朝代：清
体裁：古风

东家男子走肥肉，风袭中虚遽闻哭。西家少妇死尤速，带下阴亏胎出腹。两邻死者若相续，相应登登伐棺木。里中近日多不祥，怪鸟连宵啼透屋。是时我病经六旬，老亲听此怪鸟眉头颦。云此鬼使勾人魂，忧我且死继彼东西邻。门前术者弹筝来，告我禳咎宜破财。曷不用巫纷若令鬼喜，升香于天消天灾。我嗔术者不知命，崇饰妖言益我病。人生祸福孰能了，咄汝之声犹怪鸟。
病起
作者：江湜
朝代：清
体裁：古风

病起复为人，愁从断处续。把得旧时文，徘徊不能读。弃置勿复陈，历历已在目。志士计深长，白日一何速。高鸟愧虚翎，良马悲闲足。古道虽自鞭，世路苦相束。眉短有馀愁，泪尽以声哭。进退动时疑，愿从季主卜。
病鹭
作者：江湜
朝代：清
体裁：古风

飓风卷海来，声振一城瓦。庭树鹭悬巢，殡枝堕阶下。两翅方离披，鸣哀声欲哑。客有握粟至，相怜玩而把。侵寻引入笼，贪饵亦聊且。终然被囚緤，咫尺隔鸥社。吁嗟羽毛洁，曾不如乌鸦。乌鸦日近人，人无笼畜者。豢养信为恩，而何不宽假。况我覆巢馀，同类得全寡。残生望江湖，庶遂性疏野。孰为察禽言，千古惟公冶。
登之将归特来话别有作为赠
作者：江湜
朝代：清
体裁：七言律诗

十载论交竟若何，羁孤身世喜无讹。能将吾道推求尽，未厌人情阅历多。知作吏难窥正学，欲娱亲老养天和。两年晨夕无穷意，他日怀余在涧阿。
登于山二首·其一
作者：江湜
朝代：清
体裁：古风

独行凉凉儒衣巾，市儿知我为何人。我亦欲与木石亲，掉臂走上于山垠，坐与于山成主宾。
登于山二首·其二
作者：江湜
朝代：清
体裁：古风

城中有此土戴石，下视茫茫万家宅。天地间人均是客，我醉欲眠石为席，与造物游方自得。
登六和塔
作者：江湜
朝代：清
体裁：古风

言寻开化寺，去登六和塔。塔势卓江天，人中盘百匝。外窥天茫茫，吹进风飒飒。高攀努是力，扪梯警虚踏。遂跻第七层，惊出两飞鸽。目送鸽所之，遥见江海合。东南地尽处，吴山越山杂。贯以钱塘江，与海相吐欱。惜不潮时来，俯观水所纳。安能移江山，置傍寓中榻。使我仰卧看，寒斋遣残腊。高处语谁闻，风铃一声答。
登岱
作者：江湜
朝代：清
体裁：古风

众山跨海来，西走入齐鲁。忽环此山立，如子拱其父。不知厥初造化手，搆此巨岳何神武。巍巍镇东方，戴重灵鳌苦。自非恒衡嵩及华，域内名山岂有五。徂徕虽高气先夺，况说云亭与梁父。石砰何年开，菭湿如过雨。萦回度绝壑，松涛洒眉宇。天门郁岧峣，庨豁开洞府。但看两崖如掌高矗云，想见劈由巨灵斧。上有千古未凋之松树，石上走根不知土。岂无古仙人，借此凿室荫堂庑。天开灵境出尘表，十年梦到非目睹。试登绝顶看积气，九州茫然供一俯。眼前海水摇天光，万里清风落欬吐。胸中忽浩荡，人世真莽卤。自有此山来，时代速易不胜数。轩皇曾游失纪年，汉时秦封看又古。我欲谢尘网，便与禽庆伍。长生虽知未可学，且共白云宿岩户。世间局促不胜愁，倘恃山灵莫予侮。
登明远楼
作者：江湜
朝代：清
体裁：七言律诗

登楼是处不宜醒，犹想兵戈昨岁经。万井萧条寒草绿，一湖寂历暮山青。未堪怀旧悲人事，况复凭高惜地形。一曲哀笳城上动，西风不送别人听。
登楼复有作
作者：江湜
朝代：清
体裁：古风

朝见山入云，暮见云入山。云山奇绝处，谁造楼三间。造者未必赏，赏者未必闲。云山如有待，为我开心颜。我本云山人，再入仙霞关。一年走长路，转尽云山弯。若携云山来，使向楼前环。云山为我友，忘形绝追攀。云山为我妾，献媚纡烟鬟。云山为我仆，立侍纷成班。云山诚有情，我心何能顽。愿为云山主，藉脱世路艰。长共云山留，不舍云山还。
登楼遣怀
作者：江湜
朝代：清
体裁：古风

乱时仍作闽粤游，不醉走上延平楼。忧端如山为我起，压倒身世寻常愁。君不闻岳阳楼临洞庭，夏水欲满君山青。滕王阁俯江沚，暮烟将凝西山紫。年来都在风尘中，劫火一过朱栏空。江湖满地盗贼在，虽有胜境谁投踪。闽中僻壤乱还定，此楼此客犹得重相逢。重来却忆昔游日，海宇砥平若堂室。东南财赋供国储，朝野恬嬉士马逸。岂闻膴仕肯悬车，相戒狂生莫筹笔。由来患气伏无形，南北川原忽流血。此楼虽可登，此客难为情。少年懒不干公卿，学成与国充诸生。济时无力空有愿，更惩躁妄轻谈兵。翻然来此觑文字，走远烽烟且高寄。时时回首望中原，黄河不满忧时泪。忧时激切良足哀，明年且赋归去来，吴淞江上柴门开。百年已矣为农老，报国惟能辟草莱。
登涂感兴
作者：江湜
朝代：清
体裁：七言律诗

游踪又逐雁行先，去犯寒风九月天。何树不黄秋色里，有心难白野人前。身无朝命偏供役，家漫村居未受田。惟看悠悠天地在，故乡客路共凋年。
登舆
作者：江湜
朝代：清
体裁：七言律诗

梦边门有仆来敲，晓烛光中促酒肴。草草登舆离驿上，迟迟出日到林坳。浓霜如雪印人履，秃树当风摇鹊巢。不是敝裘能出力，几同寒夜走燕郊。
登车二首·其一
作者：江湜
朝代：清
体裁：古风

昨日篷窗闭不出，心念登途如鸟疾。岂知回望此舟时，愁看樯竿树间没。客中那不惜人情，记取同舟百馀日。
登车二首·其二
作者：江湜
朝代：清
体裁：古风

世间名利骡何有，生刍一饱为人走。尚能摇尾散飞虻，时听鞭声一弭首。车中有客亦劳生，载去且尝村市酒。
白鹤寺
作者：江湜
朝代：清
体裁：五言律诗

断崖飞下瀑，声满寺门前。古佛不解听，晴峦空复妍。风高蝉绝唱，影薄树衰年。秋气来何日，相逢此涧边。
白鹤岭
作者：江湜
朝代：清
体裁：五言律诗

兹岭与云齐，连峰穷上跻。忽登半天上，如蹋众山低。急涧直趋海，轻云腾上溪。蚤来逢日出，想复听天鸡。
白鹤岭上作
作者：江湜
朝代：清
体裁：七言律诗

拟教时事不关怀，白鹤峰头望眼开。地与山形随势尽，天将海色趁晴来。云中立马身何处，江上传烽首独回。若得乘桴便归去，即移家室访蓬莱。
白鹤岭驿馆曾随彭文敬公阻雨留宿重过题二绝句·其一
作者：江湜
朝代：清
体裁：七言绝句

十六年前踏此山，已迷屐齿石苔间。旧时阻雨留题处，驿馆无人门昼关。
白鹤岭驿馆曾随彭文敬公阻雨留宿重过题二绝句·其二
作者：江湜
朝代：清
体裁：七言绝句

不独中朝失老臣，一时宾从剩吾身。会将感叹呵岩壁，白鹤飞来笑煞人。
省缘
作者：江湜
朝代：清
体裁：七言绝句

省缘犹以诗为累，习静多蒙客见原。所要有情无世虑，不僧不俗老乡园。
眷口自福州至温今日挈来翁洋时二弟已航海回里以二诗写怀·其一
作者：江湜
朝代：清
体裁：七言律诗

挈眷今朝信使回，寓庐门对北风开。别无家具随身到，何异流民就食来。即日米薪愁琐屑，在途烽火几惊猜。时危正要忧天下，数口飘零未足哀。
眷口自福州至温今日挈来翁洋时二弟已航海回里以二诗写怀·其二
作者：江湜
朝代：清
体裁：七言律诗

乱来何地可为家，不及门前一树鸦。鸦有定栖同日夕，人今惊散各天涯。沧波路远牵魂梦，薄宦心违足怨嗟。念汝归寻旧闾里，江城十月雪如花。
眼前山意与行箧所携亡友刘彦冲画本有一幅甚合
作者：江湜
朝代：清
体裁：五言律诗

山得云而活，云从雨后看。谁能通画理，摄取上毫端。行箧无多物，新图抵胜观。故人终已矣，变灭怅烟峦。
短日二首·其一
作者：江湜
朝代：清
体裁：七言绝句

短日天寒客思侵，家衣着尽欲沾衿。春来一作离亲咏，冬去仍为游子吟。
短日二首·其二
作者：江湜
朝代：清
体裁：七言绝句

年光易似熟羊胛，世路难于料虎头。不醉如何破除得，天涯风俗泥人愁。
石梁洞
作者：江湜
朝代：清
体裁：古风

天台有石梁，境奇入我梦。兹虽不得游，而遇石梁洞。梁悬洞之门，洞形若侧瓮。亦有僧居之，留客设蔬供。时维日卓午，晴曦穿石缝。梁影低压人，未碍洞容众。因洞有屋形，此梁是梁栋。不比天台梁，跨涧作桥用。洞外山渐疏，出见天宇空。前去大荆营，老僧道旁送。
石门观瀑布
作者：江湜
朝代：清
体裁：古风

山灵谓我曾在龙湫行，见此石门之瀑将心轻。特乞天公三日雨，添波入瀑十倍倾。果然瀑大壮，一白划破青山青。万斛之源千仞势，舂落潭底潜龙惊。后水击前水，水怒益不平。争翻白浪跃复鸣，合作战鼓兵车声。赴坑突石急溜成，去势迅若风无形。自非一门趋谷口，虽以天池为壑犹将盈。我面瀑泉立，耳聋目眩心怦怦。倚岩定步不移屐，恐被卷落轻吾生。举头何所见，但见高壁落落天冥冥。天开此境足自表，岂待谢客方知名。兴来直欲呼山灵，此瀑胜处吾能评。如立支川直注海，如漏银汉悬秋清。声吹鬼神白日下，又如地底驰雷霆。独无飞空夭矫之幻相，与夫烟云离合随晦明，是则难与龙湫争。
破履
作者：江湜
朝代：清
体裁：七言律诗

客装耐久是羔裘，他物随时敝不留。应为百程走山脚，又看双履破云头。人情弃旧谁能免，世路多劳我欲愁。犹记去年新制得，故园绕步一栏秋。
示客
作者：江湜
朝代：清
体裁：古风

锁眉面斋壁，吾貌诚不妍。从君饱而嬉，吾亦何得焉。嗟吾实朴僿，本家江湖边。旧学于老圃，志在十亩田。未料持面庞，欲到英流前。孤踪如处女，客闽成一年。邻房朝复朝，敢不知所愆。期君捐细故，颂君为高贤。
示家弟
作者：江湜
朝代：清
体裁：七言绝句

八叉吟手真无谓，乾�子成骨相寒。一寸鳞鬐何得失，漫将长短说渔竿。
礼堂见示苦雨及雨中见怀之作各和一首·其一
作者：江湜
朝代：清
体裁：七言律诗

一蛙祷雨天复雨，万族祈晴天不晴。疑蛙独自识天意，愧我只解忧民生。水田此日未插稻，军士几度愁移营。何况江南方击贼，恐添湿气咽枪声。
礼堂见示苦雨及雨中见怀之作各和一首·其二
作者：江湜
朝代：清
体裁：七言律诗

泥生一里两里路，窥户碍与君往还。何日坐看谈处晷，昨宵晴见梦中山。诗来即挟猛雨势，笔到已夺唐人关。将诗笺天若有用，我辈穷达如等闲。
福宁
作者：江湜
朝代：清
体裁：七言律诗

乱云合沓水惊豗，闽浙之交一郡开。地尽客浮溟渤去，天晴山自永嘉来。浪游道里随时远，独学年光复我催。今日士风成歇绝，海隅翻恐有奇才。
福宁寓斋感兴
作者：江湜
朝代：清
体裁：古风

屋头山色青更浓，啼晴山鸟来城中。门外日日吹春风，隔墙飞入桃花红。桃花开时我不出，锁院昼闭门重重。坐知春去不可挽，落英满地长条空。客中逢春已可感，而况不与春相逢。今春已去足惆怅，更恐来日仍匆匆。我游到处留羁踪，身如野鸟投樊笼。年光消尽鄙事里，中抱微尚谁为同。有酒莫入羁人胸，一酌那敌千忧攻。要当断臂发悲愿，洗涤万事参禅宗。年将四十不适志，一生长恨知何穷。
福宁寓斋杂兴二首·其一
作者：江湜
朝代：清
体裁：五言律诗

一州千岭外，东去逼沧瀛。山势合诸岛，天边孤此城。海潮乘夜入，春雨假雷鸣。总为江南客，多方发旅情。
福宁寓斋杂兴二首·其二
作者：江湜
朝代：清
体裁：五言律诗

瘴乡恒燠若，雨郭独凄其。二月春将半，百花开过期。霍童寒食路，太姥梦游诗。适有孤怀寄，时人那用知。
福州冬候不寒因卸敝裘有作
作者：江湜
朝代：清
体裁：古风

我生躯干颇嫌短，仅可周尺七尺强。深衣长不满六尺，向来手制劳阿娘。因游京师度寒岁，寄衣不到风其凉。从人小市买衣去，贱值姑取花羔羊。遂客齐鲁历海疆，此裘远道劳携将。不愿人之貂鼠贵，冬日在体夏在箱。归家有弟如兄长，既非童子宜裘裳。解裘衣弟今几岁，敝又改纫重裁量。由来羊裘非盛服，被我寒士聊增光。更将馀暖逮我弟，一物既久情难忘。今冬我复入闽粤，有衣典尽愁雪霜。弟持此裘重衣我，谓将涉远凌寒冈。岂知入间恒燠若，卸裘不用维炎方。吾吴正在大寒节，却忆吾弟寒难当。安能寄裘仍衣弟，毋使奇暖空堆床。嗟乎千里异寒燠，一家骨肉徒相望。
福州府席上
作者：江湜
朝代：清
体裁：七言绝句

自讶烽烟隙处身，论文樽酒此何因。便须烂醉华筵上，不念江南人食人。
福州王叔兰久困小试今见识赏作诗呈彭咏莪表丈
作者：江湜
朝代：清
体裁：七言律诗

闽川名士古来稀，此士如何困布衣。漫道东坡失李廌，终看永叔拔刘煇。文章鉴赏归前辈，人物权衡转一机。应有高才知向学，榕村星火掩荆扉。
离思二首·其一
作者：江湜
朝代：清
体裁：古风

梦短夜苦长，灯死月光显。堕床一片秋，愁与相深浅。嘹嘹羁鹤鸣，恻怆思云巘。霜高托影寒，叫侣知难免。物情孤则形，名理何能遣。
离思二首·其二
作者：江湜
朝代：清
体裁：古风

商意入肝腑，隳壮愁相寻。冷卧秋声中，渐能秋虫吟。静中本无物，但未空其心。得遣既恬昔，入感犹萌今。循环不可诘，讵足劳砭针。故知秋士肠，河海难言深。
秋夜
作者：江湜
朝代：清
体裁：七言律诗

飒飒凉飙吹满林，海天残月正斜临。邻童读得学而熟，乡梦醒来夜已深。独坐默思家世事，最疑为善圣贤心。东吴此日遗黎集，肠断天涯滞客吟。
秋感
作者：江湜
朝代：清

枫叶本非花，质殊桃李杏。风霜为假合，渲染缀春景。随荣亦随落，策策堕荒梗。可怜几叶红，犹弄夕阳影。譬若老逢掖，忽啖红绫饼。晚景诚独佳，岁月亦垂尽。何如松柏姿，苍翠自冬岭。物生大化中，伸屈天所与。草木不怨凋，黄落应节序。阴虫尔何感，戚戚如私语。天寒入苦吟，物性有迎距。徒使孤孽魂，感激愁羁旅。蛰藏理固然，幽恨谁怜汝。
秋感七首·其一
作者：江湜
朝代：清
体裁：古风

抱愁适修夜，共彼秋虫寒。单衾尚孤醒，灯谢膏力乾。昔人感哀乐，舒惨殊所干。讵予情毗阴，煎忧少自宽。惟忧真如环，循之欲无端。独应下弦月，深夕相寻看。
秋感七首·其七
作者：江湜
朝代：清
体裁：古风

闭门饥欲死，数子独见朋。为交游光宠，我实谢不能。感君弗疵贱，高义当敬承。迅商埽寒穹，来日佳不胜。苦无一壶醁，秋峦相挈登。良惭古俊流，一涩如寒蝇。
秋感七首·其三
作者：江湜
朝代：清
体裁：古风

岂无中林芳，他媚非我悦。若人独异观，见许执高节。恩情虽未遑，相思俄已结。如何周道迟，冰雪冻行辙。衾枕即容仪，川涂复阻绝。含英伤过时，我亦为幽咽。
秋感七首·其二
作者：江湜
朝代：清
体裁：古风

词人喜絮穷，狭浅识者轻。如予饱味来，绝口反不情。顾念此身世，如船儰难平。中流不获棹，盲进无可程。畴昔自许意，岂不壮而行。久衄气为夺，肝肠方变更。
秋感七首·其五
作者：江湜
朝代：清
体裁：古风

欲思兼安饱，如入艳仙籍。多为秦汉王，力尽常不得。却见坐享者，辄复弗知惜。乡里不称善，蚯蚓倏钻额。物理嘅予心，拥被欲竟夕。莎蛬尔何知，乃助予叹息。
秋感七首·其六
作者：江湜
朝代：清
体裁：古风

物我随化流，惟愁止如山。诚恐明日镜，不朱秋后颜。商飙忽奄至，声落庭树间。寒巢有醒羽，独鸣惊我孱。岁寒讵无怀，脉脉不得攀。仰望匏瓜明，我那如尔顽。
秋感七首·其四
作者：江湜
朝代：清
体裁：古风

叶委意欲息，风更挟之走。堕圊与贴璺，既零焉辞丑。哀哉沦误人，势与秽恶偶。去去无通涂，入室愧升斗。所恃魂梦中，尚缔古人友。飘转应自此，若何庶元咎。
秋感二首·其一
作者：江湜
朝代：清
体裁：古风

枫叶本非花，质殊桃李杏。风霜为假合，渲染缀春景。随荣亦随落，策策堕荒梗。可怜几叶红，犹弄夕阳影。譬若老逢掖，忽啖红绫饼。晚景诚独佳，岁月亦垂尽。何如松柏姿，苍翠自冬岭。
秋感二首·其二
作者：江湜
朝代：清
体裁：古风

物生大化中，伸屈天所与。草木不怨凋，黄落应节序。阴虫尔何感，戚戚如私语。天寒入苦吟，物性有迎距。徒使孤孽魂，感激愁羁旅。蛰藏理固然，幽恨谁怜汝。
秋闱步月图为慰农先生题
作者：江湜
朝代：清
体裁：古风

秋闱集万士，酣战三场文。夜深各埋头，不见孤月轮。其中岂无爱月者，苦为矮屋囚其身。月却下檐窥举子，尽如悬窠之蜂脚不伸。此时大小百执事，各营执事劳其神。森严功令限咫尺，孰敢出与明月亲。我公大雅材，心与鸾鹤群。指麾多士息群动，至公堂下行数巡。少年场屋同苦辛，今得潇洒超常伦。人生春梦不可续，但怜秋月光常新。是夜青天月更皎，一白遥合西湖滨。锁门未可泛游舫，喜得楼阁高嶙峋。登楼对月一长啸，此身与月谁主宾。其下有人仰见公，带月看作琼楼人。明朝客为写此事，一图韵绝传千春。凡人心旷月即好，在官在野理则均。何必承天寺夜方步月，幽兴更待张怀民。
秋雨感怀
作者：江湜
朝代：清
体裁：古风

掩扉日蹇卧，戚戚抱沉忧。不知江雨来，飒然庭户秋。衰荷碎欲折，嘉穟颖且柔。感兹伤逝心，还惊时序周。
移寓又作
作者：江湜
朝代：清
体裁：七言律诗

海山诘曲环城陴，城内乌鹊鸣晴曦。闲房借我戢身影，醉眼看天何岁时。少年奇气今尽矣，即事小诗谁和之。江南地在归不得，虎邱山塘愁梦思。
移寓赠酉宾
作者：江湜
朝代：清
体裁：七言律诗

先生休矣盍归哉，拂拭琴书有俗埃。移寓且为明日计，论诗喜见几人来。虚名可啖吾应饱，血性难寒心自灰。剩就情亲作乡话，极天风雪忆庭梅。
移居·其一
作者：江湜
朝代：清
体裁：五言律诗

一卧沧江晚，移居逼岁除。此身原逆旅，何处是吾庐。箧剩抄书满，琴怜准债馀。直看孟东野，家具少于车。
移居·其二
作者：江湜
朝代：清
体裁：五言律诗

此间颇幽寂，长日足闲情。竹借僧园看，棋留遇客评。邻翁知酒量，稚子识书声。不尽临行意，飘零愧我生。
窗前新竹竿喜盛子诗学有进
作者：江湜
朝代：清
体裁：古风

窗前新竹竿，一节高一尺。犹吾盛子诗，一篇进一格。诗进虽是学，归美于天才。犹笋作竹时，不费人栽培。看竹似诗新，将诗比竹劲。心赏一窗间，不知果谁胜。
窗外鸭声极闹盖供给军中之物每晨必集此耳戏书一绝
作者：江湜
朝代：清
体裁：七言绝句

十百呼名只厌闻，绿头窗外看如云。先生久在鸡群里，不耐今朝又鸭群。
立夏日作示子长
作者：江湜
朝代：清
体裁：七言律诗

故乡此日初尝麦，并熟樱桃好荐新。岂但清明堪下泪，即如立夏足伤神。天涯春尽还羁旅，海上君来话苦辛。应虑令威归去日，并非城郭况人民。
立春日作二首·其一
作者：江湜
朝代：清
体裁：五言律诗

故里谁颁历，他乡知立春。竟非同覆载，能不怆心神。劫早灰吴市，归难桴海津。梦中来戚友，敢信是生人。
立春日作二首·其二
作者：江湜
朝代：清
体裁：五言律诗

如能衔木石，先筑望乡台。枯眼泪还堕，断肠吟更哀。天伦生处缺，鬼趣死前来。却道寒梅动，春从地底回。
端午日作
作者：江湜
朝代：清
体裁：七言律诗

兵戈未息漫芳辰，莽莽穷愁伴客身。屋角榴花空照眼，杯中竹叶不醺人。艰危大局需才急，忧患馀生见事新。也许卑官增秩用，世间公道有钱神。
答子长
作者：江湜
朝代：清
体裁：七言律诗

顾君在俗屹雅操，恒愿长往为山民。胸中奇气走入笔，笔下天机来动人。得非造物假之手，将以绝艺藏其身。君看富贵易磨灭，百年一扫若埃尘。
答彭表丈见怀里居之作
作者：江湜
朝代：清
体裁：五言律诗

未识家园乐，尝知行旅愁。此生堪自断，于世本如浮。长者遥相忆，新诗难卒酬。惟应今夜雪，催梦到皇州。
答徐惇士
作者：江湜
朝代：清
体裁：七言律诗

肫然雅爱出心声，非但来诗格老成。未敢劝君营仕宦，肯为此语见交情。粗官徵饷方愁杀，僻壤为农尚乐生。果有一厘分借我，快哉长揖谢公卿。
答范大
作者：江湜
朝代：清
体裁：古风

富中交不牢，多为外物伤。已将疏远根，埋在亲密场。贫交看此心，意气无弗良。识君束发时，姿学两相当。阅尊无孤醉，味书时并尝。度年如度日，十年驹隙光。君盲寄易理，我穷吟楚章。易理玄且深，楚章怨而长。但得时相从，天心难测量。
答谢枚如见赠即以送别
作者：江湜
朝代：清
体裁：七言律诗

恨人此日属流离，彩笔探怀渐不奇。旧是江郎传有赋，新交谢客最能诗。即看着屐留诗别，又我销魂作赋时。越岭溪行无限好，囊中山水想方滋。
答赵益甫
作者：江湜
朝代：清
体裁：古风

嗟我念两弟，烽火见面难。昨得书一纸，读之泪汍澜。我方愧为兄，君愿为我弟。何德以兄君，并以伤我意。昨岁越州乱，君亦无室家。无家两相似，得非兄弟耶。同君生东南，相对穷海曲。且算天壤间，有两江韬叔。
简彦冲元洁即寄沈山人二首·其一
作者：江湜
朝代：清
体裁：七言律诗

彦冲元洁平安否，亦见秋风念我无。此别与君应共惜，不归于道更为孤。吴门谁复联诗侣，燕市今难寻酒徒。重被残年迫相忆，新烧枚火待围炉。
简彦冲元洁即寄沈山人二首·其二
作者：江湜
朝代：清
体裁：七言律诗

零落已看百不成，越吟庄舄亦人情。方嗟卒岁蓟门雪，况说明年历下城。橘性岂能经北徙，竹根空欲向南行。凭君并语枫庄叟，春及无由耦尔耕。
简汪六表丈二首·其一
作者：江湜
朝代：清
体裁：七言绝句

文名不登进士第，诗律自升退听堂。比我独无千里梦，倘堪发兴答年光。
简汪六表丈二首·其二
作者：江湜
朝代：清
体裁：七言绝句

性刚材拙渊明困，孤贵失和方朔嗤。回首秣陵同夜雨，当时未省乐难支。
系缆二首·其一
作者：江湜
朝代：清
体裁：七言绝句

系缆长桥溪石根，小姑旧住岸旁村。出墙两树荔支绿，前度江郎来叩门。
系缆二首·其二
作者：江湜
朝代：清
体裁：七言绝句

花落轻罗扇影边，曾看趁蝶在风前。怜渠少小夭邪处，梦境低徊六七年。
索书
作者：江湜
朝代：清
体裁：七言律诗

索书未是知书者，强试为渠数十行。见役此心方作恶，既书得意又全忘。秀难掩弱怜元宰，熟始呈能陋子昂。此手何当杀贼用，漫同古墨斗豪茫。
纪异
作者：江湜
朝代：清
体裁：七言绝句

正是豺狼当道时，老狐白日现神奇。何由说与臧文仲，舍尔灵龟来决疑。
纵笔三首·其一
作者：江湜
朝代：清
体裁：七言绝句

蝉能蜕骨也如仙，蟆解爬沙亦上天。独有樊笼摧瘦鹤，长胫三尺跛芝田。
纵笔三首·其三
作者：江湜
朝代：清
体裁：七言绝句

续客下马故客去，前门迎揖后门关。不须饱看鱼龙戏，早愿长栖水石间。
纵笔三首·其二
作者：江湜
朝代：清
体裁：七言绝句

菁华已竭褰裳去，鼻息如雷复有人。汝曹腹与瓠壶似，不着淳熙一点春。
纸符飞蝶篇
作者：江湜
朝代：清
体裁：古风

纸符飞蝶老妪祝，饥乌偷眼盘中肉。女巫披发赤双趺，村箫吹罢迎神曲。巫言神君骖赤狸，纸钱风里翻云旗。帣韝鞠跽纳神座，烛影摇红神笑嬉。插花姹女斟美酒，广君半额神莫丑。福我佑我特神爱，丛麻菽粟多且有。酒阑春暖神赪颜，送神归去星满天。殽果堆筵不自饱，粜谷还偿女巫钱。
绝句
作者：江湜
朝代：清
体裁：七言绝句

未游岩壑梦先到，所忆友朋书不来。客里闭门还得懒，意中遁世讵能回。
绝句
作者：江湜
朝代：清
体裁：七言绝句

雨燕呢喃午睡馀，溪云翳竹堕徐徐。昨宵春涨添三尺，门外桃花卖鳜鱼。
绝句二首·其一
作者：江湜
朝代：清
体裁：五言绝句

词语百车载，阳秋一扫空。向来惟俗物，最恼杜陵翁。
绝句二首·其二
作者：江湜
朝代：清
体裁：五言绝句

逐北旬五日，图南九万里。物论苟难齐，以形分彼此。
绝句五首·其一
作者：江湜
朝代：清
体裁：七言绝句

家在苏州乌鹊桥，书来谕慰客无憀。将身供事常千虑，有志为农匪一朝。
绝句五首·其三
作者：江湜
朝代：清
体裁：七言绝句

梦里孤坟两石交，种松渐可鹊营巢。还闻杨子满衿血，随着葬师走四郊。
绝句五首·其二
作者：江湜
朝代：清
体裁：七言绝句

平生能敝几羊裘，寒往暑来长客游。三十一年成底事，徒知催白老亲头。
绝句五首·其五
作者：江湜
朝代：清
体裁：七言绝句

白日易尽那须遣，青灯作计又成痴。此生事事合理会，漫读江湖小集诗。
绝句五首·其四
作者：江湜
朝代：清
体裁：七言绝句

小浮山人德性尊，宜有学如陆氏昆。提起话头饶益我，归时第一打渠门。
绩五君咏 其一 沈山人
作者：江湜
朝代：清
体裁：古风

秋卿坚古抱，乐耕自成退。涉物不汩真，鍊性先莹内。雾豹讵求显，山鸡只自爱。小友许卫宾，视我犹后辈。
绩五君咏 其三 汪夫子
作者：江湜
朝代：清
体裁：古风

月生秉遒气，汉吏便断狱。汲黯蠢为严，宽饶卞难触。讧谤不伤名，铦锋岂少衄。笑彼媕娿者，骨媚须眉辱。
绩五君咏 其二 刘处士
作者：江湜
朝代：清
体裁：古风

彦冲实孤贵，蹊径乃坦易。寄怀物付物，缀道味无味。不娶亦不仕，莱衣日娱戏。流俗方叫嚣，谁识幽居意。
绩五君咏 其五 杨处士
作者：江湜
朝代：清
体裁：古风

元洁遇何啬，只翅艰飞翔。有地不埋忧，冰蘖填其肠。区区郡中椽，怀抱何时偿。安得韩退之，再作嗟哉行。
绩五君咏 其四 汪六丈
作者：江湜
朝代：清
体裁：古风

东芳珠玉姿，比之卫叔宝。妙质自生颖，风气尽经扫。悬河辨名理，满目开怀抱。不饮成半士，陶公便推倒。
续拟寒山诗二十首·其一
作者：江湜
朝代：清
体裁：古风

人有欲贷钱，与人联族谱。及乎钱入手，此谱弃如土。亦有孙与李，结盟为酒肉。明朝酒肉尽，孙死李不哭。
续拟寒山诗二十首·其七
作者：江湜
朝代：清
体裁：古风

瞽者擿埴行，导路以竿木。竿木揣得处，便可进其足。妙在目无见，以竿作之目。若是有目人，反有穷途哭。
续拟寒山诗二十首·其三
作者：江湜
朝代：清
体裁：古风

百年以上人，若从地下起。所见惟曾孙，其馀尽死矣。如此则大悲，将谓不如死。是以天生人，限以百年止。
续拟寒山诗二十首·其九
作者：江湜
朝代：清
体裁：古风

某甲善狎邪，能得名妓意。妓以名故骄，事之良不易。百端既尽欢，其术盖已秘。某乙窃学之，入官为能吏。
续拟寒山诗二十首·其二
作者：江湜
朝代：清
体裁：古风

眼见慕势人，求入不可得。利彼体生痔，而以舐树德。凡事非人情，此中最叵测。要离妻可燔，乐羊子可食。
续拟寒山诗二十首·其二十
作者：江湜
朝代：清
体裁：古风

寄书与死人，断无回书来。致人贪痴心，作计到夜台。磨钖作金箔，剪钱为冥财。冥财何鬼得，只益人间灰。
续拟寒山诗二十首·其五
作者：江湜
朝代：清
体裁：古风

眼前荆棘地，昔年楼与台。同乐歌舞人，过之能弗哀。哀者方驻足，适有仙人来。笑他生世短，但见此一回。
续拟寒山诗二十首·其八
作者：江湜
朝代：清
体裁：古风

魄强记诵博，魂强著作精。有种昏愚人，魂魄如未生。独逢金银气，豁焉心内明。虽然莫笑他，未碍为公卿。
续拟寒山诗二十首·其六
作者：江湜
朝代：清
体裁：古风

利欲锢人心，如热毒在肠。一遭大患难，犹饮巴豆汤。泻之毒斯解，先得心清凉。十年读书功，吾知未足方。
续拟寒山诗二十首·其十
作者：江湜
朝代：清
体裁：古风

杭城绝粮日，食狗无一存。到今百里内，得狗如获麟。因知狗虽贱，亦要生逢辰。哀哉城外骨，昔日城中人。
续拟寒山诗二十首·其十一
作者：江湜
朝代：清
体裁：古风

今生人食羊，来生羊食人。人羊互相啖，冤报常相因。眼见凶恶徒，噬人为膳羞。我作转轮王，为尔来生愁。
续拟寒山诗二十首·其十七
作者：江湜
朝代：清
体裁：古风

奸伪遇奸伪，如看瞳中人。彼瞳犹此瞳，互照而两真。静居念世态，可笑不足嗔。终当入山去，木石堪相亲。
续拟寒山诗二十首·其十三
作者：江湜
朝代：清
体裁：古风

有丐弄狝猴，使猴自戴冠。跳上白狗背，驰作白马看。丐乃醵人钱，猴乃分馀餐。猴乎尔何愚，大似今之官。
续拟寒山诗二十首·其十九
作者：江湜
朝代：清
体裁：古风

波斯匿王面，一年一年皱。人无再少时，如日无两昼。枉将露电身，欲借金石寿。惟有青草冢，许汝必成就。
续拟寒山诗二十首·其十二
作者：江湜
朝代：清
体裁：古风

巴蛇欲吞象，岂自量其腹。万生渴贪利，竭海不盈欲。天为不及生，地为不及育。所以大乱起，馀灾被草木。
续拟寒山诗二十首·其十五
作者：江湜
朝代：清
体裁：古风

群狗卧中庭，主人叱其一。俄看被叱者，已为群狗龁。主人夫何心，岂必怒而叱。狗眼看人时，揣摩一何疾。
续拟寒山诗二十首·其十八
作者：江湜
朝代：清
体裁：古风

搜拓秦汉石，悬购商周金。富贵有馀贪，向兹嗜好深。古行重仁义，古语皆规箴。试问诸好古，何如持古心。
续拟寒山诗二十首·其十六
作者：江湜
朝代：清
体裁：古风

郎有别歌姬，姬垂泪簌簌。罗巾染姜汁，背郎拭其目。姜可以取泪，钱可以买哭。望夫化石人，不住黄金屋。
续拟寒山诗二十首·其十四
作者：江湜
朝代：清
体裁：古风

使小人变法，而君子守之。荆公误苍生，其误由于兹。寄语宰官身，慎取在学术。学术杀人时，比于水火烈。
续拟寒山诗二十首·其四
作者：江湜
朝代：清
体裁：古风

一人力种粟，夏耘如火煎。一人坐而饱，食粟尽百年。彼苦此何乐，原有前世缘。我以道眼观，均之为可怜。
罂粟花
作者：江湜
朝代：清
体裁：五言律诗

叹息台州道，田田罂粟开。天愁民有种，花与祸同胎。至味人间尽，奇方海外来。凭谁晓穷俗，五谷要多栽。
罗浮蝶不易得土人采其茧俟蠹化而玩之有自岭南来者以数茧见贻为作二诗·其二
作者：江湜
朝代：清
体裁：古风

此虫既化时，栩栩然自适。栖隐罗浮间，远致恐不得。讵知茧中蛹，已作千里客。特来供一玩，生命难藏匿。文采有如此，造化亦可惜。微物何足矜，我心自悲恻。
罗源道中
作者：江湜
朝代：清
体裁：五言律诗

雨意众山巅，霏霏混远天。半岩微辨树，绝谷只闻泉。鸟道细侵竹，鸡声深在烟。峰回开驿馆，遂宿湿云边。
翁洋
作者：江湜
朝代：清
体裁：七言律诗

眼底山川尽地形，莫从荒僻问邮亭。潮田相间平沙白，海气全迷远岛青。曾有古人监酒税，何妨吾道课盐丁。只输灶户安居好，梦返江乡泊雁汀。
翁洋杂诗四首·其一
作者：江湜
朝代：清
体裁：五言律诗

牢盆烦我守，亭户即邻家。风袅灶烟曲，潮冲闸版斜。海天云似浪，卤地树无花。正使先生喜，难将风物嘉。
翁洋杂诗四首·其三
作者：江湜
朝代：清
体裁：五言律诗

时起大风信，吹来小日团。四方随飓转，八月有潮看。震荡疑浮宅，清狂懒正冠。乱来衣褐少，今岁又春寒。
翁洋杂诗四首·其二
作者：江湜
朝代：清
体裁：五言律诗

海滨多异俗，海物亦殊形。拨掉蟹可怪，扬帆鲎更腥。异鱼图赞遍，大汛夏秋经。胶鬲隐何处，茫茫岛屿青。
翁洋杂诗四首·其四
作者：江湜
朝代：清
体裁：五言律诗

科第犹风汉，场官众更嗤。偏多士相见，欲以我为师。薄酒聊同酌，清谈不入时。皆言公去后，海上合无诗。
翁洋杂诗四首喜晤蔡听香于其归里并讯徐冶伯丈一首·其一
作者：江湜
朝代：清
体裁：五言律诗

蔡君廿年别，乱后遇杭州。不尽感时事，非徒怀旧游。高文青孰眼，炎海白君头。一种相悲意，沿湖觅酒楼。
腊月廿九日寓斋有作贻儒钦
作者：江湜
朝代：清
体裁：七言律诗

腊尽寒斋净客身，先生何似在家贫。但知地主清谈洽，未见天涯节物新。传舍有情偏阅我，青山无主只劳人。凭君胸次常空洞，且揽来朝海国春。
自上杭至龙岩道中赋四诗 其一 石灰岭
作者：江湜
朝代：清
体裁：古风

叠山如波涛，起伏纷高低。巉巉破天色，青壁愁无梯。兹维一屏嶂，面郭临长溪。百里亦形势，时平属耕犁。侧开千塍田，中凿行人蹊。连冈俯蒙密，下有巢禽啼。土高益木寿，岩峭留云栖。人行山自围，来去踪皆迷。独明对面峰，知日倾于西。担薪者谁子，看客穷攀跻。前山岂不高，忽与吾身齐。
自上杭至龙岩道中赋四诗 其三 石钟岩
作者：江湜
朝代：清
体裁：古风

昨辞上杭县，今届龙岩州。苍山倏变相，石气寒而幽。人从岩角上，路向峰腰求。其下石峣峣，苍根漱寒流。仰攀俯欲坠，转侧心皆愁。夐乎石钟岩，寒色凌高秋。谁将百丈铁，插此空山头。上平如戴屋，下洞能藏舟。居民十馀家，伐石时小休。山荒生理窄，不尽归田畴。我昨夏月来，石壁诗曾留。年馀续陈迹，劳此天南游。
自上杭至龙岩道中赋四诗 其二 白沙
作者：江湜
朝代：清
体裁：古风

溪深岭益高，石路不通马。人来寒云边，村倚绝壁下。苍然落日明，照曜弃山赭。屋后八九峰，倒景压万瓦。袅袅墟烟飞，㵐㵐涧水泻。忽闻人欬声，乃鸟啼旷野。山深气苍凉，来者信已寡。恭维国家圣，蛮陬比诸夏。畬民安火耕，峒客结篁社。山溪域居人，孰肯乡里舍。独我慨远游，临风泪盈把。
自上杭至龙岩道中赋四诗 其四 小池
作者：江湜
朝代：清
体裁：古风

有地名小池，望而知土沃。山中少平田，独此千亩足。环峦作城墉，四顾匝寒绿。聚之以人民，宅之以庐屋。畜之以鸡犬，树之以林木。我行偶借涂，阡陌转纡曲。时维日卓午，暖风戛筱竹。炊烟散如云，粳饭想已熟。田多人自勤，城远俗还朴。酒胡拥寒墟，村童散冬塾。土风惬羁心，且愿暂留宿。渊明记桃源，退之说盘谷。此地将毋同，叹息居难卜。
自古田至南平山行三日舆中得六言绝句五首·其一
作者：江湜
朝代：清
体裁：六言诗

荒鸡号得梦醒，瘴雾豁而日漏。径踏黄茅入山，忽遇白云出岫。
自古田至南平山行三日舆中得六言绝句五首·其三
作者：江湜
朝代：清
体裁：六言诗

今日烧痕在地，昨宵野火烛天。草心虽灰未死，松树以脂自煎。
自古田至南平山行三日舆中得六言绝句五首·其二
作者：江湜
朝代：清
体裁：六言诗

相值谷民来往，尽穿樵路弯环。斗折面前一径，重看背后诸山。
自古田至南平山行三日舆中得六言绝句五首·其五
作者：江湜
朝代：清
体裁：六言诗

凔凔凉凉日出，荦荦确确山深。垂头正续残梦，舁者跫然足音。
自古田至南平山行三日舆中得六言绝句五首·其四
作者：江湜
朝代：清
体裁：六言诗

溪水作煎茶响，山坡如披麻皴。过客偶然取道，清晖亦自娱人。
自喻
作者：江湜
朝代：清
体裁：七言绝句

再滞蛮方再见秋，天将催白客中头。残生恶梦兵戈侧，便作文人亦且休。
自处州至永康凡三日天晓不闻鸡鸣感叹有作二首·其一
作者：江湜
朝代：清
体裁：七言绝句

日出曾无鸡一鸣，处州来此已三程。始知平日闲村落，处处鸡声是太平。
自处州至永康凡三日天晓不闻鸡鸣感叹有作二首·其二
作者：江湜
朝代：清
体裁：七言绝句

回首平生惯晓征，每从茅店听鸡声。只今千里兵荒路，静看天明自启行。
自笑二首·其一
作者：江湜
朝代：清
体裁：五言律诗

自笑江韬叔，尔今第几流。随身一石砚，赁屋古杭州。东道初无主，西湖未易游。方将走俗状，手版奉君侯。
自笑二首·其二
作者：江湜
朝代：清
体裁：五言律诗

末路有如此，吾真不料哉。旅赀随手罄，家计上心来。一夜听秋雨，明朝谒宪台。方从下僚下，重鍊作诗才。
自述
作者：江湜
朝代：清
体裁：七言律诗

不能奉教一先生，不逐时流苦爱名。百事输人聊独学，十年求道果何成。可怜悲涕向谁落，剩有寒灯相与明。时节因缘知到未，夜窗几费读书声。
自闻汪先生之丧夜辄不寐并追悼刘彦冲沈山人枕上口占六言二首·其一
作者：江湜
朝代：清
体裁：六言诗

独有寒乌满天，惊飞共我无眠。远游元愧初志，春梦先空少年。纸榥不风自响，茶垆无火相煎。即事安知非福，此生岂曰能贤。
自闻汪先生之丧夜辄不寐并追悼刘彦冲沈山人枕上口占六言二首·其二
作者：江湜
朝代：清
体裁：六言诗

今我不能短睡，故人何自长眠。已成聚散一世，未满悲欢百年。念此愿同禅寂，将心免与忧煎。他日山阳闻笛，情枯应愧前贤。
自题诗卷
作者：江湜
朝代：清
体裁：五言律诗

将诗酬造物，不意却惊人。此实无他巧，我惟自写真。初心惭道德，小技枉精神。异日身名外，空留纸上尘。
至地团叶村
作者：江湜
朝代：清
体裁：五言律诗

试屐踏鸥沙，天涯又海涯。村人都姓叶，咸水漫煎茶。正月春还早，平生髯已华。凭何慰流落，岛外灿云霞。
至延平复取山程登舆有作
作者：江湜
朝代：清
体裁：五言律诗

半月惊滩里，他时梦亦惊。并愁到家滞，回作入山行。岭腹云藏去，岩根水截平。登高开眼界，稍遣半涂情。
舆中假寐醒后有作
作者：江湜
朝代：清
体裁：古风

晓行踏日人影长，隔溪吹过松风凉。肩舆一径转复转，阖眼忽到无何乡。无何乡中无不有，彷佛亲朋都聚首。萦怀有绪总乡情，摇兀不知过溪口。山市声嚣人数钱，惊回一梦店门前。还嗔昨夜邮亭烛，寸寸无情照不眠。
舆中即景
作者：江湜
朝代：清
体裁：古风

戏群牛犊能人立，乌鹊追飞翅相及。投山野日尚三竿，隔竹归樵见一笠。木欹坡面影何长，泉折石根声渐涩。平行十里又荒冈，草棘钩衣石无级。
舆中戏为六言
作者：江湜
朝代：清
体裁：六言诗

看我儒冠在头，生涯浑似缁流。蹇驴落日无本，一钵千山贯休。旅食正思鲈脍，征涂又绽羊裘。所惜只愁身计，不为天下先忧。
舟中二绝·其一
作者：江湜
朝代：清
体裁：七言绝句

浮生已是一孤舟，更被孤舟载出游。却羡舟人挟妻子，家于舟上去无愁。
舟中二绝·其二
作者：江湜
朝代：清
体裁：七言绝句

我向西行风向东，心随风去到家中。凭风莫撼庭前树，恐被家人知阻风。
舟中偶作六言将以示诸友
作者：江湜
朝代：清
体裁：六言诗

寒水缩时洲岸，孤鸿宿处船篷。载我几朝几暮，在途愁雨愁风。虑长不知日短，计拙奚取诗工。公等闭门索句，原来未是全穷。
舟中即事
作者：江湜
朝代：清
体裁：五言律诗

舟次响琵琶，残妆倚碧纱。双翘金齿屐，一鬋玉簪花。蛮语能撩客，吴侬苦忆家。尔生飘泊者，亦在此天涯。
舟中晏起
作者：江湜
朝代：清
体裁：七言绝句

寒卧篷窗睡觉迟，船摇船兀不曾知。枕函与我安心好，不耐前涂独醒时。
舟中望孤屿作
作者：江湜
朝代：清
体裁：七言律诗

又看孤屿在中流，双塔淩波势欲浮。天与瓯江自千古，我思谢客不同游。潮平别浦帆初落，野阔孤飞鸟亦愁。蓦地乡心来一片，明朝题上孟公楼。
舟中杂为五言小诗并录十首·其一
作者：江湜
朝代：清
体裁：古风

驾一千斛舟，牵夫十数名。得彼负之走，则我坐而行。彼亦为口食，以力役远程。如何不言苦，得饱意自平。我今独何者，戚然就长征。朝颦莫则吁，独坐忧思萦。岂无共起居，同行不同情。惟看牵夫劳，尚用慰平生。
舟中杂为五言小诗并录十首·其七
作者：江湜
朝代：清
体裁：古风

晚经桃源县，叶叶风帆速。翩若衔尾鸦，争向沙堤宿。隔岸束茭楗，居民杂土屋。夜昏灯火稀，风声撼林木。去年决河堤，鱼鳖夺平陆。至今户口丧，流冗未全复。哀哀中泽鸿，张口望糜粥。谁能捍民灾，不用湛马玉。中策采贾让，粪卤成膏沃。方略虽多门，形便自有属。如何坐因仍，惨动书生目。用舍吾何知，方与飞蓬逐。
舟中杂为五言小诗并录十首·其三
作者：江湜
朝代：清
体裁：古风

颠风欲断渡，居人助挽纤。挽过却散归，一饭以相饯。我哀其人愚，穷苦不自见。方春弗耕作，乃为人所便。岂是迫饥肠，如何仍鹄面。我今始飘泊，无端去乡县。与彼皆游民，未用论贵贱。惟抱咫尺义，惧逐川途变。区区苟不存，将毋愧时彦。
舟中杂为五言小诗并录十首·其九
作者：江湜
朝代：清
体裁：古风

舟如客愁重，沉沉溯明月。月既值我愁，相看两不灭。羽虫何䎕䎕，仲夏夜始热。膏灯既难亲，露坐揩眼缬。隰田䵷蛤喧，令我感时节。我行甫仲春，及此百馀日。不谓今夜月，犹为客舟设。平生命既穷，何事敢预必。通行无滞淫，将不称我拙。
舟中杂为五言小诗并录十首·其二
作者：江湜
朝代：清
体裁：古风

旅人偶甘寝，一梦失天晓。不知篷窗开，胠箧者相扰。失我所载装，无复留些少。下床不得衣，主人衣我袄。但见一束书，狼籍弃未了。我行非壮游，何物是华好。床头亦无金，未足充汝饱。惟此慈母线，辛苦为远道。远道末及至，弃去殊草草。岁寒思我亲，岂不伤怀抱。
舟中杂为五言小诗并录十首·其五
作者：江湜
朝代：清
体裁：古风

夜雨宿淮阴，梦入雨声里。见我从父兄，音容觉良是。君殁已五年，我行将千里。殷勤复见梦，使我悲心起。君父我从父，心气亦耗矣。无能慰朝夕，骨肉感何已。谁无罔极恩，俱是为人子。君为冥漠人，我作惰游士。耿耿两不安，孰云异生死。
舟中杂为五言小诗并录十首·其八
作者：江湜
朝代：清
体裁：古风

人生有好尚，南北生异观。我穷百情澹，所向无不安。纨绮非所习，讵怯江湖寒。本来粗粝身，亦饫花猪膻。惟嫌变水性，北来饮勺难。或浊塞胸膈，或滞泛寒酸。欧恶或止水，作疾或急湍。询之经行者，其腹曾不然。如人巧世途，贤愚尽交欢。我今亦稍稍，渐免愁肺肝。一体有迁移，咄哉慎其端。
舟中杂为五言小诗并录十首·其六
作者：江湜
朝代：清
体裁：古风

我行岂不遥，水涉江淮河。江淮幸安济，尚见风日和。去淮到河壖，乃遇大风过。尘沙混天色，五日空吟哦。明晨戒将发，风势愈嵯峨。一夜舞澎湃，枕底鸣蛟鼍。我家吴淞江，澜浅无旋涡。廿年几经泛，柔橹划晴波。何尝梦寐中，见此风水多。浪游轻去乡，正遭河伯诃。
舟中杂为五言小诗并录十首·其十
作者：江湜
朝代：清
体裁：古风

头上过海云，窗中度村树。人卧船自流，是亦读书处。我生气质偏，悔吝已多故。惟幸向道心，不受饥寒锢。掩卷见古人，其神欲相付。念且入风尘，弱操恐不固。畏途凛于冰，平生慎迷误。永怀千古忧，来此千里路。
舟中杂为五言小诗并录十首·其四
作者：江湜
朝代：清
体裁：古风

日觉心绪孤，经历变耳目。阻风泊墟市，登岸览土俗。居人看客子，行色在衣服。客子看居人，依依皆自足。有情还自媚，知我为谁孰。日脚下高原，比户晚炊熟。居人静掩关，客子上舟宿。一夜念乡闾，梦堕荒江曲。明晨又东风，吹我征帆速。
舟中杂有感发以元遗山诗书生只合在家贫为韵作七首·其一
作者：江湜
朝代：清
体裁：古风

弱龄昧生事，依约荒江居。忍饥颇劬学，挟策侣樵渔。至今江村中，有我当日庐。去之始数年，竟欲亲舟车。事迁情亦殊，兴怀发长吁。岂不嗤轻佻，但为饥所驱。忧来断高兴，还窥古人书。宿好知未乖，此生定焉如。
舟中杂有感发以元遗山诗书生只合在家贫为韵作七首·其七
作者：江湜
朝代：清
体裁：古风

船行岸不知，船自低昂频。却见岸低昂，惑哉船中人。因知世人眼，眩转多失真。平生闻道浅，未免伤贱贫。亦思早达者，所忧更多门。取舍交战时，一悟理自伸。悠然开一编，颇欲忘夕曛。凯风亦时来，适我无非新。
舟中杂有感发以元遗山诗书生只合在家贫为韵作七首·其三
作者：江湜
朝代：清
体裁：古风

一穷屈至情，怀役中夜起。亲慈坐相夺，怜我不得已。君何苦相望，乃不谅人只。我岂便忘情，欲言恐己鄙。饮水候寒温，莫如辨诸己。一息君不知，今况隔千里。端忧溯明月，扣舷泪如洗。勿谓予不信，有如黄河水。
舟中杂有感发以元遗山诗书生只合在家贫为韵作七首·其二
作者：江湜
朝代：清
体裁：古风

苦心为形役，大块劳我生。荣枯眩眼前，转战伤心兵。乌知百世下，但存贤愚名。万事随惊波，一荡还太清。古人有当年，吾已惜其情。今何不自已，实欲冀有成。凭窗发遥悟，矫首心神醒。沙禽亦何知，自刷风中翎。
舟中杂有感发以元遗山诗书生只合在家贫为韵作七首·其五
作者：江湜
朝代：清
体裁：古风

诗书生寒苦，寒苦生慷慨。慷慨一出门，此生谢耜耒。未知今所从，徒然困智慧。黍地谁独耕，夕曦炙其背。此人诚苦劳，庶免世网害。物情互欣厌，孰能审所在。乘车下泽中，策马万里外。劳逸慨难齐，意与古人会。
舟中杂有感发以元遗山诗书生只合在家贫为韵作七首·其六
作者：江湜
朝代：清
体裁：古风

哑哑凫雁群，泛泛水为家。船来自惊起，飞作一行斜。渺然念人世，耳目多纷华。吾生也有涯，而知也无涯。苦将一豚蹄，满车祝污邪。此间亦何有，空旷差无瑕。䬟䬟川上风，轻波走平沙。背篷时有人，日晚收钓车。
舟中杂有感发以元遗山诗书生只合在家贫为韵作七首·其四
作者：江湜
朝代：清
体裁：古风

客情满千里，日夜河流急。西日已苍然，征鸟不遑集。登舻眄淮甸，坐看夕阴合。江树远迷离，目断几原隰。殊乡常畏人，孤抱暮愁入。怀哉朋旧欢，渺矣隔乡邑。思君属荒夜，初月照久立。安神闺房中，倘念征途怯。
舟中杂题十二首·其一
作者：江湜
朝代：清
体裁：七言绝句

杂树冬荣山益苍，旁连渔舍对溪光。溪山如画堪千里，影入篷窗只一方。
舟中杂题十二首·其七
作者：江湜
朝代：清
体裁：七言绝句

四山烟合忽苍然，将卸风帆未泊船。听得鱼跳仍不见，扣舷人看水花圆。
舟中杂题十二首·其三
作者：江湜
朝代：清
体裁：七言绝句

几峰淡淡几峰浓，远近岚光不一同。他日与人谈画理，心知得自道途中。
舟中杂题十二首·其九
作者：江湜
朝代：清
体裁：七言绝句

岭背飞泉细作声，坠崖穿石忽锵鸣。怪他所历偏如我，出得山来更不平。
舟中杂题十二首·其二
作者：江湜
朝代：清
体裁：七言绝句

山出船头路若穷，随山徙折水还通。此间前后船相望，各见苍崖不见篷。
舟中杂题十二首·其五
作者：江湜
朝代：清
体裁：七言绝句

夜雨淋浪晓乍收，泾云犹是恋山头。好峰欲照江如镜，忽被云来掩面休。
舟中杂题十二首·其八
作者：江湜
朝代：清
体裁：七言绝句

看书眼老不曾花，忽看山如有物遮。细雨烟中纷似织，群峰都隔一重纱。
舟中杂题十二首·其六
作者：江湜
朝代：清
体裁：七言绝句

苍茫隔岸辨渔矶，一鸟凌波巧作飞。学得蜻蜓点水法，几乎沾湿好毛衣。
舟中杂题十二首·其十
作者：江湜
朝代：清
体裁：七言绝句

天色时兼雨色昏，读书小倦倚船门。湿云看尔从天下，罩得山头露却根。
舟中杂题十二首·其十一
作者：江湜
朝代：清
体裁：七言绝句

严滩西去接严州，双塔孤城俯碧流。先有城耶先有塔，更无问处只回舟。
舟中杂题十二首·其十二
作者：江湜
朝代：清
体裁：七言绝句

船尾炊烟飏得轻，看山差喜泊时晴。烂泥无意生春草，只禁先生上岸行。
舟中杂题十二首·其四
作者：江湜
朝代：清
体裁：七言绝句

白鹭斜行点破烟，船来小泊水村前。远山只作低平势，反是樯竿高矗天。
舟中读艮山遗稿二首·其一
作者：江湜
朝代：清
体裁：七言律诗

具眼何曾识古贤，但疑吾子即渊骞。成人气质无瑕玉，见道文章有本泉。千载士方关世运，一宵病已折天年。篷窗灯下编遗稿，水驿程程总辍眠。
舟中读艮山遗稿二首·其二
作者：江湜
朝代：清
体裁：七言律诗

畴昔论交艺术中，倾心椽笔万夫雄。忽看痛砭文人习，已自精研圣处功。尚絅闻君标学旨，书绅许我佩儒风。平生欲善无穷意，此日还期梦寐通。